**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 11 Μαΐου 2021, ημέρα Τρίτη και ώρα 13.15΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεωργίου Βλάχου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ανάπτυξης και Επενδύσεων «Παραγωγή, εξαγωγή και διάθεση τελικών προϊόντων φαρμακευτικής κάνναβης του είδους Cannabis Sativa L περιεκτικότητας σε τετραϋδροκανναβινόλη (THC) άνω του 0,2%».

Στη συνεδρίαση παρέστησαν ο Υπουργός Ανάπτυξης και Επενδύσεων, κ. Σπυρίδων-Άδωνις Γεωργιάδης, ο Αναπληρωτής Υφυπουργός Ανάπτυξης και Επενδύσεων, κ. Νικόλαος Παπαθανάσης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Λαμπρούλης Γεώργιος, Κομνηνάκα Μαρία, Συντυχάκης Εμμανουήλ, Αβδελάς Απόστολος, Μπούμπας Κωνσταντίνος, Αρσένης Κρίτων-Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, καλό μεσημέρι σε όλους, χρόνια πολλά. Εύχομαι υγεία και καλή ανοσία σε όσους συναδέλφους έχουν κάνει ή πρόκειται να κάνουν το εμβόλιο.

Αρχίζει σήμερα η συζήτηση του νομοσχεδίου του Υπουργείου Ανάπτυξης και Επενδύσεων, με τίτλο «Παραγωγή, εξαγωγή και διάθεση τελικών προϊόντων φαρμακευτικής κάνναβης του είδους Cannabis Sativa L περιεκτικότητας σε τετραϋδροκανναβινόλη (THC) άνω του 0,2%».

Το νομοσχέδιο, αν και περιορισμένο, όπως γνωρίζετε, έχει αρκετό ενδιαφέρον. Η πρότασή μας ως προς τις συνεδριάσεις είναι αύριο στις 10:00 να καλέσουμε τους φορείς, στη 13:00, ώστε να έχουμε τη συζήτηση, επί των άρθρων, ενώ την Παρασκευή στις 12:00 να έχουμε τη β΄ ανάγνωση. Λέω την Παρασκευή στις 12:00, γιατί, όπως ξέρετε, την Παρασκευή στις 15:00, έχουμε την κοινή συνεδρίαση με την Επιτροπή Ευρωπαϊκών Υποθέσεων.

Αυτή είναι η πρότασή μας και πιστεύω, ότι θα υπάρξει συμφωνία από όλους τους συναδέλφους, γιατί πιστεύω μας εξυπηρετεί όλους. Αφού, λοιπόν, συμφωνούμε όλοι με τα διαδικαστικά, να σας ζητήσω να μας δώσετε, κατά τη διάρκεια των τοποθετήσεων των δύο πρώτων Εισηγητών, τις προτάσεις σας για τους φορείς, με την παράκληση ο αριθμός να είναι περιορισμένος, γιατί -φαντάζομαι- ότι δεν χρειάζεται να καλέσουμε πολλούς -αυτούς που πρέπει πάντα- για να τους ειδοποιήσουμε εγκαίρως. Δεν έχω κάτι άλλο, επί της διαδικασίας.

Να σας πω ενημερωτικά, ώστε να το ακούσουν και όλοι οι συνάδελφοι, ότι την επόμενη Τρίτη έχουμε κοινή συνεδρίαση τεσσάρων Επιτροπών στην Αίθουσα της Ολομέλειας, στις 11.00, για μία ενημέρωση από τον Υπουργό Περιβάλλοντος για θέματα περιβάλλοντος, κατόπιν αιτήματός του.

Υπάρχει και μία εκκρεμότητα που έχουν ζητήσει οι συνάδελφοι του ΣΥΡΙΖΑ, αν και δεν ήταν ο απαιτούμενος από τον Κανονισμό αριθμός, αλλά εμείς δεν στεκόμαστε σε αυτά , σχετικά με την απολιγνιτοποίηση, την οποία θα προσπαθήσουμε να την προγραμματίσουμε για τη μεθεπόμενη εβδομάδα. Δηλαδή, και αυτή την έχουμε στα υπόψιν μας να πραγματοποιηθεί με την παρουσία του κ. Σκρέκα. Είναι σύμφωνος ο Υπουργός, κατ’ αρχήν. Άρα, την επομένη εβδομάδα θα έχουμε τη συνεδρίαση για το περιβάλλον και τη μεθεπόμενη για την απολιγνιτοποίηση. Αυτά ήθελα να σας πω εγώ ενημερωτικά.

Να ευχαριστήσω τους Υπουργούς, τον κ. Γεωργιάδη, τον κ. Παπαθανάση και τους συνεργάτες τους, που παρευρίσκονται στην Επιτροπής μας και να ξεκινήσουμε τη συζήτησή μας, καλώντας στο βήμα τον Εισηγητή της Πλειοψηφίας, τον συνάδελφο, κ. Χρήστο Κέλλα.

 **ΧΡΗΣΤΟΣ ΚΕΛΛΑΣ (Εισηγητής της Πλειοψηφίας):** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, κατ’ αρχήν Χριστός Ανέστη και χρόνια πολλά σε όλους με υγεία.

Το παρόν σχέδιο νόμου έχει ως σκοπό την ενίσχυση της παραγωγικής δραστηριότητας και την ανάπτυξη των εξαγωγών της φαρμακευτικής κάνναβης, σε συνδυασμό με την πληρέστερη ανάπτυξη του υφιστάμενου νομικού πλαισίου. Ο ν.4139/2013 περί εξαρτησιογόνων ουσιών, τροποποιείται και συμπληρώνεται με μία σειρά από ρυθμίσεις που απορρέουν από τη μελέτη διεθνών καλών πρακτικών χωρών της Ευρωπαϊκής Ένωσης, όπως είναι η Δανία, η Πορτογαλία, η Ιταλία, η Ολλανδία και η Ιρλανδία. Στόχος είναι η ελληνική παραγωγή να καταστεί με γοργούς ρυθμούς ανταγωνιστική και να προσελκύσει επενδύσεις, ακολουθώντας τις εξελίξεις στην παγκόσμια αγορά κάνναβης.

Υπόδειγμα για τα οφέλη που θα υπάρξουν στην ελληνική οικονομία, εις βάθος χρόνου, από τη βιομηχανία της κάνναβης, αποτελεί η οικονομία των Ηνωμένων Πολιτειών της Αμερικής. Σύμφωνα με τα παρατιθέμενα στοιχεία της αιτιολογικής έκθεσης, η επίδραση της κάνναβης στην αμερικανική οικονομία υπολογίζεται σε 0,5% στο τέλος του ΄21 και άνω το 0,6% από το 2024 και μετά. Αναλόγως, εκτιμάται, ότι στην Ελλάδα, σε μία δεκαετία, θα αποφέρει πάνω από 1 δις ευρώ. Μέχρι στιγμής, έχουν λάβει έγκριση εγκατάστασης 110 επενδυτικά σχέδια, εκ των οποίων τα 94 έχουν πάρει και ΦΕΚ, ενώ 60 ακόμη αιτήσεις έγκρισης βρίσκονται στο στάδιο της αξιολόγησης.

Με το νέο νομικό πλαίσιο που εισάγεται με το παρόν σχέδιο νόμου, προσβλέπουμε σε «αναθέρμανση» του επενδυτικού ενδιαφέροντος και συνεπώς, σε αύξηση της απασχόλησης, σε νέες παραγωγικές δυνατότητες και προοπτικές για την ελληνική περιφέρεια.

Το νομοσχέδιο διαρθρώνεται σε τρεις ενότητες. Πρώτον, η εγχώρια βιομηχανία κάνναβης οργανώνεται αποτελεσματικότερα και σε συνθήκες ασφαλείας.

Δεύτερον, απλοποιείται η διαδικασία εξαγωγής των προϊόντων της και τρίτον, διασφαλίζεται η καλύτερη λειτουργία της εσωτερικής αγοράς.

Κατ’ αρχήν, σε σχέση με την έγκριση εγκατάστασης και λειτουργίας μεταποιητικών μονάδων, αφενός μεν, εισάγεται ρητή πρόβλεψη για την παραγωγή, κατοχή, αποθήκευση, μεταφορά και προμήθεια πολλαπλασιαστικού υλικού, δηλαδή, σπόρων κάνναβης, αντί της αόριστης αναφοράς σε πρώτες ύλες που προβλεπόταν, μέχρι πρότινος, αφετέρου δε, καταργείται το καθεστώς προμήθειας του κρατικού μονοπωλίου και προβλέπεται απευθείας διάθεση των τελικών προϊόντων σε φαρμακεία, φαρμακαποθήκες, θεραπευτήρια, ιδιωτικές κλινικές και δημόσια νοσοκομεία, υπό τον έλεγχο, βεβαίως, του ΕΟΦ.

Η έγκριση των δραστηριοτήτων εγκατάστασης και λειτουργίας μεταποιητικών μονάδων παρέχεται σε δύο στάδια, ενώ οι αιτήσεις έγκρισης υποβάλλονται στη Διεύθυνση Αδειοδότησης Επιχειρήσεων και Επιχειρηματικών Παρόχων της Γενικής Γραμματείας Βιομηχανίας του Υπουργείου Ανάπτυξης και Επενδύσεων. Επιπλέον, θα πρέπει να σημειωθεί, ότι εντός των εκτάσεων εγκατάστασης και λειτουργίας των μονάδων, παρέχεται και δυνατότητα εγκατάστασης και λειτουργίας σταθμών παραγωγής ηλεκτρικής ενέργειας από ηλιακή ή αιολική ενέργεια για την κάλυψη των ενεργειακών αναγκών.

Περαιτέρω, η διαδικασία της έγκρισης αυστηροποιείται, προσφέροντας σταθερότητα στους επενδυτές. Κατ’ αρχήν, η έγκριση χορηγείται, εντός διαστήματος τριάντα ημερών από την υποβολή της προβλεπόμενης αίτησης και συνοδεύεται από αντίγραφο ποινικού μητρώου, πιστοποιητικό περί μη πτώχευσης, βεβαιώσεις φορολογικής και ασφαλιστικής ενημερότητας του αιτούντος και πληρωμή παράβολου. Εντός δύο μηνών από την έγκριση, προβλέπεται η διαδικασία αυτοψίας στον χώρο των εγκαταστάσεων από την αρμόδια υπηρεσία, ώστε να διαπιστώνονται οι πραγματικές συνθήκες της παραγωγικής και μεταποιητικής δραστηριότητας. Τα απαραίτητα δικαιολογητικά επικαιροποιούνται σε ετήσια βάση, έως τις 31 Δεκεμβρίου κάθε έτους. Η έγκριση εγκατάστασης ορίζεται σε πέντε, με δυνατότητα παράτασης σε δέκα έτη, ενώ, αντίστοιχα, δεκαετούς ισχύος είναι η έγκριση λειτουργίας των μονάδων. Σε περίπτωση δε, τροποποίησης της έκτασης του εξοπλισμού των εγκαταστάσεων και των μέτρων ασφαλείας απαιτείται νέα έγκριση εγκατάστασης και λειτουργίας.

Προσθέτως, σε σχέση με την παραγωγή, περιλαμβάνονται σημαντικές ρυθμίσεις, αναφορικά με τα κωλύματα των εμπλεκόμενων προσώπων, την παραβίαση των όρων έγκρισης παραγωγής και διάθεσης τελικών προϊόντων και τη χωροθέτηση περιοχών καλλιέργειας και λειτουργίας των μεταποιητικών μονάδων. Τα φυσικά πρόσωπα, τα νομικά πρόσωπα και οι εργαζόμενοι δεν πρέπει να έχουν καταδικαστεί ή να έχουν παραπεμφθεί για κακούργημα, κλοπή, απάτη, απιστία σε βάρος του Δημοσίου και για οποιοδήποτε έγκλημα κατά της γενετήσιας ελευθερίας. Εφόσον παραβιάζονται οι όροι και οι προϋποθέσεις έγκρισης της παραγωγής και διάθεσης των τελικών προϊόντων, προβλέπονται, με απόφαση της αρμόδιας αρχής, η ανάκληση της έγκρισης και η ολική ή μερική, προσωρινή ή οριστική, διακοπή της μεταποιητικής δραστηριότητας, είτε πρόστιμο που κυμαίνεται από 1.000 έως 75.000 ευρώ.

Ως προς τη χωροθέτηση προβλέπεται η χορήγηση άδειας καλλιέργειας και μεταποίησης σε περιοχές, όπου επιτρέπονται μεταποιητικές και γεωργικές δραστηριότητες, ενώ εξαιρούνται οι περιοχές με πηγή υψηλής παραγωγικότητας. Οι συντελεστές δόμησης καθορίζονται, σύμφωνα με τον νόμο για τον εκσυγχρονισμό της χωροταξικής και πολεοδομικής νομοθεσίας, δηλαδή, με τον ν. 4759/2020.

Σε ότι αφορά στο σκέλος του νομοσχέδιου για τις εξαγωγές, αφενός μεν, απλοποιούνται οι διαδικασίες, αφετέρου, εισάγονται προϋποθέσεις ασφαλείας. Τομή, σε σχέση με την υφιστάμενη νομοθεσία, συνιστά η πρόβλεψη για την άδεια παραγωγής τελικών προϊόντων φαρμακευτικής κάνναβης, ανεξαρτήτως μορφής, τα οποία προορίζονται, αποκλειστικά, για εξαγωγή για ιατρικούς και φαρμακευτικούς σκοπούς, χωρίς να απαιτείται η έγκριση του ΕΟΦ, παρά μόνο η άδεια παραγωγής. Η συγκεκριμένη άδεια συνοδεύεται από επίσημη μετάφραση της άδειας των εθνικών αρχών των κρατών, όπου εξάγονται τα προϊόντα, έγγραφα περιγραφής, σύστασης, σύνθεσης και σκοπού χρήσης τους, περιγραφή της παραγωγικής διαδικασίας και ανταποδοτικό τέλος υπέρ του ΕΟΦ, ποσού 2.500 ευρώ, συν 400 ευρώ, ανά μορφή και περιεκτικότητα. Συνεπώς, η διαδικασία εξαγωγής επιταχύνεται, αλλά, ταυτόχρονα, διασφαλίζονται, υπό αυστηρές προϋποθέσεις, οι προδιαγραφές καλής παραγωγής φαρμάκων που προορίζονται για τον άνθρωπο, σύμφωνα με την Οδηγία 2003/94 της Ευρωπαϊκής Επιτροπής και τις αντίστοιχες υπουργικές αποφάσεις.

Με την ίδια φιλοσοφία, ρυθμίζονται και οι εξαγωγές τελικών προϊόντων με τη μορφή ξηρού ανθού και πολλαπλασιαστικού υλικού. Ο ΕΟΦ χορηγεί άδεια παραγωγής και εξαγωγής τελικών προϊόντων φαρμακευτικής κάνναβης με τη μορφή ξηρού ανθού συσκευασίας έως τριάντα γραμμάρια, με σκοπό, αποκλειστικά, την εξαγωγή τους για ιατρικούς και φαρμακευτικούς σκοπούς, ανεξάρτητα, αν στη χώρα εισαγωγής προορίζονται να χρησιμοποιηθούν ως τελικό ή ενδιάμεσο προϊόν ή πρώτη ύλη. Για να χορηγηθεί η συγκεκριμένη άδεια πρέπει να υπάρχει, από πλευράς του αιτούντος, τεκμηριωμένη συμφωνία του ανθού κάνναβης με τα ισχύοντα στην ευρωπαϊκή, αμερικανική ή τρίτης χώρας φαρμακοποιία. Ταυτόχρονα, απαιτείται να έχει υποβληθεί, συγχρόνως, αίτηση για ειδική έγκριση κυκλοφορίας τελικού προϊόντος στην Ελλάδα, σε διαφορετική μορφή από τον ξηρό ανθό. Για την χορήγηση της βεβαίωσης, οι μονάδες πρέπει να διαθέτουν περίκλειστη ουδέτερη ζώνη ελέγχου εισερχομένων και εξερχομένων οχημάτων, ενισχυμένη τοιχοποιία και πόρτες ασφαλείας, μηχανισμό ασφαλούς περιέκτη και παραγωγική δυνατότητα δύο, τουλάχιστον, μορφών προϊόντων, εκ των οποίων η μία να μην περιλαμβάνει τον ξηρό ανθό.

Με το νομοσχέδιο ρυθμίζεται, επί της αρχής, η κυκλοφορία των τελικών προϊόντων κάνναβης στην εσωτερική αγορά, ενώ εισάγονται εξουσιοδοτικές διατάξεις που αφορούν στην τροποποίηση κρίσιμων όρων από τους συναρμόδιους Υπουργούς, καθώς και μεταβατικές διατάξεις για εκδοθείσες αποφάσεις έγκρισης.

Ειδικότερα, τα τελικά προϊόντα φαρμακευτικής κατανάλωσης, τα οποία προορίζονται για την εγχώρια κατανάλωση, διοχετεύονται στην αγορά, έπειτα από την έγκριση του Προέδρου του ΕΟΦ και την ένταξή τους στον πίνακα δ΄ του άρθρου 1 του κώδικα νόμων για τα ναρκωτικά, χωρίς να απαιτείται η γνώμη της Επιτροπής Ναρκωτικών. Εδώ να τονίσουμε, ότι οι αποφάσεις έγκρισης που έχουν εκδοθεί έως την έναρξη ισχύος του παρόντος νόμου και αφορούν εγκαταστάσεις σε γη υψηλής παραγωγικότητας, παραμένουν σε ισχύ. Αντίστοιχα, για συναφή εκκρεμή αιτήματα, ισχύει η πρόβλεψη του άρθρου 11 του ν.4139/13, που δίνει τη δυνατότητα εγκατάστασης υπό προϋποθέσεις.

Τέλος, το Γενικό Λογιστήριο του Κράτους εκτιμά, ότι θα υπάρξει αύξηση εσόδων, τόσο από την καταβολή του προβλεπόμενου παράβολου, κατά την έγκριση των δραστηριοτήτων, όσο και από το ανταποδοτικό τέλος υπέρ του ΕΟΦ, κατά τις εξαγωγές, καθώς και από τα έσοδα από τα προβλεπόμενα πρόστιμα. Βέβαια, θα υπάρξουν και έσοδα, σε κάθε περίπτωση, από τη φορολογία των προϊόντων που θα διοχετευτούν στην αγορά, καθώς και έμμεσα από τη δημιουργία νέων θέσεων εργασίας και την αύξηση της απασχόλησης.

Συνοψίζοντας, το παρόν σχέδιο νόμου διευρύνει τις παραγωγικές δυνατότητες της οικονομίας και επιτρέπει την ασφαλή ανάπτυξη της βιομηχανίας κάνναβης στη χώρα μας. Οι χρονοβόρες διαδικασίες που παρατηρήθηκαν τα προηγούμενα χρόνια και τα κενά στη νομοθεσία που παραπέμπουν σε υπουργικές αποφάσεις παύουν να υφίστανται. Εισάγεται ένα οργανωμένο και ολοκληρωμένο σύνολο ρυθμίσεων που είναι φιλικές προς την επιχειρηματικότητα και αναμένεται να προκαλέσουν επενδύσεις. Βέβαια, όλα αυτά τα δυνητικά οφέλη προσδοκώνται σε συνθήκες υψίστης ασφαλείας.

Εν κατακλείδι, με την ψήφιση του παρόντος νομοσχεδίου, θα είμαστε σε θέση να συμμετάσχουμε ενεργά με τους εταίρους μας στην Ευρωπαϊκή Επιτροπή σε μία συνολική ευρωπαϊκή στρατηγική για τη φαρμακευτική κάνναβη, όπως καλεί, αναλόγως, το Ευρωπαϊκό Κοινοβούλιο, διαχωρίζοντας τα φαρμακευτικά προϊόντα από την κάνναβη που διοχετεύονται, παρανόμως, στην αγορά και θέτουν σε κίνδυνο, ιδιαίτερα, τις ζωές των νέων ανθρώπων.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Χαρίτσης.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ (Εισηγητής της Μειοψηφίας):** Ευχαριστώ, κύριε Πρόεδρε. Κύριοι Υπουργοί, κυρίες και κύριοι Βουλευτές, θα μου επιτρέψετε να ξεκινήσω με δύο θέματα που εκφεύγουν της άμεσης σχέσης με το εν λόγω νομοσχέδιο, αλλά νομίζω, ότι είναι θέματα που είναι σημαντικά και κρίσιμα και γι’ αυτό καλώ και τον Υπουργό να δώσει κάποιες απαντήσεις.

Κατ’ αρχάς, σε σχέση με το ζήτημα της εστίασης, κύριε Υπουργέ, γνωρίζετε ότι την προηγούμενη βδομάδα, με δική σας απόφαση, άλλωστε, άνοιξε η εστίαση, είχατε προαναγγείλει, ότι χθες θα ανοίξει η πλατφόρμα για το πρόγραμμα ενίσχυσης της εστίασης. Δεν έχει γίνει αυτό. Δεν έχει γίνει, τουλάχιστον, μέχρι σήμερα το πρωί, που εγώ έλεγξα. Νομίζω, ότι πρέπει, επειδή υπάρχει μεγάλη αναστάτωση στον χώρο της εστίασης, να δώσετε μία απάντηση για το πότε προβλέπεται να ανοίξει, επιτέλους, αυτή η πλατφόρμα, ώστε να προχωρήσει η χρηματοδότηση. Το είχαμε συζητήσει. Σας το είχα πει, όταν είχαμε κάνει την Επίκαιρη Ερώτηση στη Βουλή. Αν είχε, εγκαίρως, προετοιμαστεί αυτό το πρόγραμμα, δεν θα χρειαζόταν να φτάσουμε στο «και πέντε» και να έχουμε και πάλι νέες καθυστερήσεις, σε σχέση με αυτά τα οποία, αρχικώς, είχαν ανακοινωθεί και από τον ίδιο τον Πρωθυπουργό στη σύσκεψη στο Μέγαρο Μαξίμου. Αυτό είναι ένα θέμα που νομίζω, ότι σήμερα είναι μία ευκαιρία να δοθεί μία σαφής απάντηση.

Το δεύτερο θέμα, επιτρέψτε μου να σας πω, έχει να κάνει με την πρόσφατη δήλωση του Διευθυντή του Οικονομικού Γραφείου του Πρωθυπουργού, του κ. Πατέλη. Μακριά από μένα λογικές προσωπικής στοχοποίησης και δεν είναι ζήτημα προσωπικής αντιπαράθεσης με τον κ. Πατέλη. Νομίζω, όμως, ότι εδώ με αυτή την ατυχή, ατυχέστατη, δήλωση υποκρύπτεται κάτι πάρα πολύ πιο βαθύ, γιατί το μήνυμα είναι διπλό. Πρώτα απ’ όλα προς τους νέους ανθρώπους, ότι δεν έχει νόημα να διεκδικείτε, να σπουδάσετε, να αποκτήσετε πτυχία, να μορφωθείτε, να αποκτήσετε διδακτορικό, γιατί αυτά δεν θα αναγνωριστούν στο μέλλον. Και, βεβαίως, και το μήνυμα προς τις ίδιες επιχειρήσεις, ότι δεν πρέπει να στοχεύετε, στο να προσλάβετε προσωπικό εξειδικευμένο, προσωπικό με προσόντα, προσωπικό που έχει μορφωθεί, προσωπικό που μπορεί να προσθέσει αξία στην επιχείρησή σας.

Φαίνεται ότι το σχέδιο για το αναπτυξιακό μοντέλο της χώρας για τα επόμενα χρόνια είναι ένα αναπτυξιακό μοντέλο «κούρσας προς τον πάτο». Αντί να επενδύσουμε στην οικονομία της γνώσης, αντί να προωθήσουμε την έρευνα και την καινοτομία, ακολουθείται η μείωση του εργατικού κόστους και η εσωτερική υποτίμηση, ένα παρωχημένο μοντέλο, το οποίο το ζήσαμε και πριν από μία δεκαετία και είδαμε τελικά που οδήγησε. Κι’ εγώ σας ερωτώ, όχι ως Αντιπρόεδρο της Νέας Δημοκρατίας, αλλά ως Υπουργό Ανάπτυξης να σχολιάσετε τις δηλώσεις ενός στελέχους. Αυτό είναι το αναπτυξιακό μοντέλο που σχεδιάζει η Κυβέρνηση για την επόμενη ημέρα μετά την κρίση της ελληνικής οικονομίας;

Νομίζω ότι πρέπει να κάνουμε μία σοβαρή συζήτηση, επιτέλους. Μία συζήτηση που, δυστυχώς, δεν έγινε, ούτε με την αφορμή της πρότασης της Κυβέρνησης για το Ταμείο Ανάκαμψης, που, δυστυχώς, προχώρησε και στάλθηκε στις Βρυξέλλες, χωρίς να προηγηθεί μία ουσιαστική διαβούλευση και με την κοινωνία και με τα πολιτικά κόμματα.

Και έρχομαι τώρα στα του νομοσχέδιου. Καταρχάς, νομίζω ότι οφείλω να κάνω μία σύντομη -όσο μπορώ- ιστορική αναδρομή, γιατί, βεβαίως, η ιστορία δεν ξεκινάει σήμερα με την κατάθεση του συγκεκριμένου νομοσχεδίου από την Κυβέρνηση της Νέας Δημοκρατίας. Ήταν η Κυβέρνηση του ΣΥΡΙΖΑ, αυτή η οποία πρώτη δημιούργησε ένα σαφές νομοθετικό πλαίσιο για την παραγωγή και την αξιοποίηση των προϊόντων φαρμακευτικής κάνναβης στη χώρα μας και, μάλιστα, το έπραξε εγκαίρως, πριν από άλλες ευρωπαϊκές χώρες.

Θυμίζω, ότι πριν από τη δική μας νομοθετική πρωτοβουλία του 2018, υπήρχε ο νόμος για την κλωστική κάνναβη από το 2013, δηλαδή, από την προηγούμενη Κυβέρνηση, ένας νόμος, όμως, για τον οποίο η τότε Κυβέρνηση δεν είχε τολμήσει να βγάλει ούτε μία εφαρμοστική υπουργική απόφαση.

Σε ένα πεδίο, λοιπόν, που για πολλά χρόνια δεν είχε γίνει, απολύτως τίποτα και αποτελούσε, ουσιαστικά, «ταμπού», ανοίξαμε ως Κυβέρνηση συντεταγμένα τη συζήτηση, αναγνωρίζοντας, πρωτίστως, τις ανάγκες των ασθενών, αλλά και τις αναπτυξιακές προοπτικές και το τεράστιο επιστημονικό και ιατρικό ενδιαφέρον για τη φαρμακευτική κάνναβη. Αυτή η καινοτόμα νομοθετική μας πρωτοβουλία σε ευρωπαϊκό επίπεδο -αυτό είναι σημαντικό, καθώς προηγηθήκαμε άλλων χωρών- πυροδότησε, δυστυχώς, στο εσωτερικό της χώρας φοβικά, υπερσυντηρητικά και αντιεπιστημονικά αντανακλαστικά. Αντιμετωπίσαμε τότε -και ο τότε Υπουργός Υγείας, ο Ανδρέας Ξανθός, μιας και ήταν νομοσχέδιο του Υπουργείου Υγείας- μία ισοπεδωτική, συκοφαντική αντίδραση -θα μου επιτρέψετε να πω στα όρια της «σκοταδικής» αντιπολίτευσης- και από την παράταξή σας τότε. Μία βαθιά, αντιεπιστημονική και, εντελώς, παρωχημένη και εκτός των διεθνών εξελίξεων αντίδραση. Τι ακούστηκε τότε; Ακούστηκε για «πρελούδιο αποποινικοποίησης», για τις γνωστές ιδεοληψίες του ΣΥΡΙΖΑ και για την επιχείρησή του ΣΥΡΙΖΑ να μετατρέψει τη χώρα σε χασισοφυτεία, για το ότι το νομοσχέδιο μας έχει τη λογική της «κερκόπορτας» και ότι οι ενδιαφερόμενοι επενδυτές ήταν, περίπου, ναρκέμποροι. Αυτά ειπώθηκαν τότε και στην Αίθουσα του Κοινοβουλίου και σε δημοσιεύματα και σε δηλώσεις στελεχών της τότε Αντιπολίτευσης.

Σε αυτές τις συνθήκες -και θα έλεγα παρ’ όλες αυτές τις συνθήκες- εμείς προχωρήσαμε, μετά από εκτεταμένη διαβούλευση και λαμβάνοντας υπόψη τις απόψεις υπηρεσιών και επιστημονικών φορέων και μετά από διάλογο με τους συλλόγους των ασθενών και την επιστημονική κοινότητα, θεσμοθετώντας με τον ν.4523/2018 τη δυνατότητα εγχώριας παραγωγής και τελικής επεξεργασίας προϊόντων φαρμακευτικής κάνναβης. Είχε προηγηθεί το 2016, η σύσταση ομάδας εργασίας του Υπουργείου Υγείας για την ιατρική χρήση της κάνναβης και τον Φλεβάρη του 2017 η μεταφορά της από τον πίνακα α΄ στον πίνακα β΄ του νόμου περί ναρκωτικών.

Στόχος, πρωτίστως, ήταν να αποκτήσουν οι ασθενείς προσιτή και ασφαλή φαρμακευτική περίθαλψη, ενώ, ταυτόχρονα, να αντιμετωπιστεί ο μηχανισμός «μαύρου» χρήματος και η «ομηρία» χιλιάδων ασθενών, οι οποίοι, προκειμένου να εξασφαλίσουν το φάρμακο τους, εγκλωβίζονταν σε ένα καθεστώς παρανομίας.

Το νομοσχέδιο, όμως, του ΣΥΡΙΖΑ του 2018 είχε και μία σημαντική αναπτυξιακή διάσταση. Διαγνώσαμε, εγκαίρως και ορθά, τα πολλαπλά οφέλη που έχει η φαρμακευτική κάνναβη για την οικονομία, για τις επενδύσεις και για την ανάπτυξη ειδικής επιστημονικής τεχνογνωσίας. Στοχεύσαμε στην ανάπτυξη και στην αξιοποίηση των συγκριτικών πλεονεκτημάτων της χώρας μας και στην εγγύτητα της χώρας μας στη ραγδαία αναπτυσσόμενη ευρωπαϊκή αγορά, ενώ θέσαμε τις βάσεις και για τη δημιουργία μιας νέας εγχώριας αγοράς με πολύ σημαντικές προοπτικές ανάπτυξης.

Μέχρι τα μέσα του 2019, για να δούμε και το ποσοτικό αποτύπωμα αυτής της προσπάθειας, κατατέθηκαν 71 αιτήσεις επενδυτικών σχεδίων προτεινόμενου προϋπολογισμού 852 εκατομμυρίων ευρώ, με τις προσδοκώμενες νέες θέσεις εργασίας να υπολογίζονται σε, περίπου, 5.000. Ήδη, κατά τη διάρκεια της διακυβέρνησής μας είχαν αδειοδοτηθεί είκοσι πέντε επιχειρήσεις, ενώ άλλες δέκα, περίπου, βρίσκονταν στο τελικό στάδιο έκδοσης απόφασης αδειοδότησης και, περίπου, τριάντα στο στάδιο της αξιολόγησης.

Σήμερα, η Νέα Δημοκρατία ως Κυβέρνηση, κάνει μία στροφή 180 μοιρών, σε σχέση με το ό,τι έλεγε τρία χρόνια πριν. Εγώ αυτό το βρίσκω θετικό. Βεβαίως, δεν είναι η καλύτερη μαρτυρία για την πολιτική αξιοπιστία της παράταξής σας. Το ζητούμενο, όμως, είναι, τι έγινε αυτά τα δύο χρόνια, τι έγινε στο ενδιάμεσο, γιατί, ενώ η νομοθετική πρωτοβουλία του ΣΥΡΙΖΑ έφερε, πράγματι, τη χώρα μας σε πλεονεκτική θέση, σε σχέση με άλλες συγκρίσιμες χώρες, όπως είναι η Πορτογαλία, προηγήθηκε, δηλαδή, το δικό μας πλαίσιο, έναντι του πορτογαλικού, η καθυστέρηση, όμως, για δύο χρόνια από την Κυβέρνηση της Νέας Δημοκρατίας της έκδοσης των απαιτούμενων υπουργικών αποφάσεων, με χαρακτηριστικότερη, για να είμαι δίκαιος, δεν αφορά το δικό σας Υπουργείο, αφορά στο Υπουργείο Αγροτικής Ανάπτυξης, την κυα για τον καθορισμό των τύπων και των τεχνικών προδιαγραφών κατασκευής θερμοκηπίων, είχε ως αποτέλεσμα οι επιχειρήσεις, οι οποίες είχαν, ήδη, αδειοδοτηθεί, να μην έχουν τη δυνατότητα κατασκευής του εγκεκριμένου τύπου θερμοκηπίου.

Με λίγα λόγια, για να μην το αναλύω υπερβολικά, το ανταγωνιστικό μας πλεονέκτημα χάθηκε. Βρισκόμαστε, πλέον, σε δυσχερέστερη θέση, σε σχέση με τον διεθνή ανταγωνισμό και με χώρες, όπως η Πορτογαλία, η Μάλτα και η Δανία, χώρες που βασίστηκαν στο δικό μας θεσμικό πλαίσιο, για να διαμορφώσουν το δικό τους και οι οποίες σήμερα έχουν αποκτήσει δεσπόζουσα θέση στην ευρωπαϊκή αγορά.

Έρχομαι στο συγκεκριμένο νομοθέτημα. Το νομοσχέδιο, το οποίο συζητάμε από σήμερα στην Επιτροπή Παραγωγής και Εμπορίου, είναι ένα νομοσχέδιο που βασίζεται και αξιοποιεί, πράγματι, την προηγούμενη νομοθετική εμπειρία του 2018. Προχωράει, όμως, κατά τη γνώμη μας, πολύ διστακτικά. Μάλιστα, μετά από όλη αυτή τη χαρακτηριστική καθυστέρηση των δύο τελευταίων ετών, την οποία περιέγραψα νωρίτερα και ενώ η ευρωπαϊκή αγορά έχει «ωριμάσει», νομοθετείτε με ατολμία, ενώ θα έπρεπε σήμερα να συζητάμε για ένα πολύ πιο προωθημένο σχέδιο νόμου, το οποίο να ανταποκρίνεται στις προσδοκίες των ασθενών, των επενδυτών και να συμβαδίζει με τις διεθνείς εξελίξεις.

Στο πρώτο μέρος του νομοσχεδίου δεν υπάρχει κάτι, ουσιαστικά, πολύ καινούργιο, σε σχέση με το πλαίσιο που έχει, ήδη, νομοθετηθεί και είχαμε εξειδικεύσει με κοινή υπουργική απόφαση που καθόριζε με μεγάλη λεπτομέρεια τους όρους και τις προϋποθέσεις για την καλλιέργεια και επεξεργασία της φαρμακευτικής κάνναβης. Αντιθέτως, εισάγονται και νέες διοικητικές πράξεις που, ενδεχομένως, να οδηγήσουν και σε, επιπλέον, καθυστερήσεις.

Επί της ουσίας, όμως, με τις ρυθμίσεις, κυρίως, του δευτέρου μέρους δίνετε μεν τη δυνατότητα χορήγησης άδειας παραγωγής, αποκλειστικά, όμως, για εξαγωγή τελικών προϊόντων φαρμακευτικής κάνναβης με τη μορφή ξηρού ανθού.

Την ίδια στιγμή, αντί να διευκολύνετε, δημιουργείτε και προσκόμματα στις εγχώριες επενδύσεις. Πρώτα και κύρια, στερείτε από εγχώριες παραγωγικές μονάδες που διαθέτουν σήμερα τη σχετική τεχνογνωσία, το δικαίωμα να επενδύσουν στην παραγωγή τελικού προϊόντος, αφού δεν μπορούν να προμηθεύονται από ελληνικές παραγωγικές μονάδες την πρώτη ύλη, ενώ θα μπορούσαν να δημιουργήσουν συνέργειες με τις εταιρείες παραγωγής, με την επιστημονική κοινότητα, ώστε να παραγάγουν και να διαθέσουν στην αγορά πιο αποτελεσματικά και οικονομικά τελικά προϊόντα.

Παράλληλα, δημιουργείτε αυστηρούς όρους και για τις εξαγωγές, όπως με την απαίτηση για εξαγωγή ξηρού ανθού σε συσκευασίες των 30 γραμμαρίων, επιβαρύνοντας με, εξαιρετικά, υψηλό κόστος τις εταιρείες παραγωγής, αφού απαιτούνται εξοπλισμοί ακριβείας που στοιχίζουν πολύ ακριβά.

Ταυτόχρονα, βάζετε τις ελληνικές εταιρείες σε δυσχερή θέση, σε σχέση με τον διεθνή ανταγωνισμό, καθώς σε άλλες ανταγωνιστικές χώρες και αγορές, όπως είναι της Πορτογαλίας, το επιτρεπόμενο βάρος ξηρού ανθού για εξαγωγή φθάνει τα 400 γραμμάρια.

Επιπροσθέτως, για να αποκτήσουν οι παραγωγοί άδειες παραγωγής ξηρού ανθού προς εξαγωγή, πρέπει να υποβάλουν αίτηση για ειδική έγκριση κυκλοφορίας τελικού προϊόντος στην Ελλάδα σε μορφή διαφορετική αυτής του αποξηραμένου ανθού.

Με λίγα λόγια, δίνετε μεν διευκολύνσεις με το ένα χέρι, τις παίρνετε δε πίσω με το άλλο, αντιμετωπίζοντας τη φαρμακευτική κάνναβη με τρόπο αμφίθυμο και φοβικό. Εμπλέκετε με αυτόν τον τρόπο τις εταιρείες παραγωγής σε μία αέναη διαδικασία, καθώς ούτε ο ΕΟΦ δεν είναι σε θέση, ακόμη, να αξιολογήσει τις φαρμακοτεχνικές μορφές των τελικών προϊόντων της φαρμακευτικής κάνναβης, με συνέπεια οι διαδικασίες έγκρισης να είναι, σχεδόν, απίθανο να προχωρήσουν.

Την ίδια ώρα, θα περίμενα να δω και, επιπλέον, κίνητρα να δίνονται για συγκεκριμένες επιχειρήσεις, όπως η ένταξή τους στον αναπτυξιακό νόμο, κάτι που δεν γίνεται, ενώ και η πρόβλεψη για εξαγωγή, αποκλειστικά, ξηρού ανθού δεν φαίνεται να συμβαδίζει με τις διεθνείς εξελίξεις. Στην παρούσα φάση, στην παρούσα χρονική συγκυρία, κύριοι Υπουργοί, τα στοιχεία δείχνουν ότι οι διεθνείς προορισμοί εξαγωγής στρέφουν το ενδιαφέρον τους προς φαρμακευτικά προϊόντα κάνναβης, όπως το λάδι, επιβραδύνοντας τις εξαγωγές για την αποξηραμένη κάνναβη.

Τέλος, καταργείται η δυνατότητα εγκατάστασης μονάδας φαρμακευτικής κάνναβης σε γη υψηλής παραγωγικότητας, ενώ γνωρίζουμε, ότι τέτοιου είδους καλλιέργειες απαιτούν σημαντική ποσότητα σε νερό. Πραγματικά, αναρωτιέμαι, υπάρχουν άλλες αντίστοιχες εξαιρέσεις για άλλα προϊόντα ή είναι μόνο η κάνναβη που για τους γνωστούς ιδεοληπτικούς λόγους τυγχάνει αυτής της εξαίρεσης από γη υψηλής παραγωγικότητας;

Επίσης, δεν διευκρινίζετε τι θα γίνει με εκείνες τις εταιρείες που έχουν, ήδη, λάβει άδεια εγκατάστασης σε γη υψηλής παραγωγικότητας, στην περίπτωση που χρειαστεί να κάνουν τροποποίηση της υφιστάμενης άδειας στην υπάρχουσα έκταση.

Κλείνοντας, τρία χρόνια μετά την καινοτόμα προσπάθεια σε ευρωπαϊκό επίπεδο του ΣΥΡΙΖΑ, περιμέναμε από τη σημερινή κυβέρνηση να προχωρήσει σε κάποια, επιπλέον, κρίσιμα βήματα, ειδικά, αφού, όπως λέτε, μελετήσατε και τις περιπτώσεις άλλων χωρών. Αναφέρω, ενδεικτικά, τη συμμόρφωση προς τις διεθνείς πρακτικές, τη δημιουργία Εθνικής Υπηρεσίας ή εξειδικευμένου Οργανισμού, με τη συμμετοχή όλων των εμπλεκομένων και την εποπτεία του Υπουργείου Υγείας, τη ρητή αναφορά στην ενθάρρυνση της έρευνας και της καινοτομίας πάνω στα φυτικά σκευάσματα από κάνναβη, ένα κατ’ εξοχήν πεδίο επένδυσης σε έρευνα και καινοτομία, ενώ είναι, πλέον, η στιγμή να συζητήσουμε και για τη δημιουργία της Κάρτας Ασθενούς, όπως ζητούν και οι ασθενείς μέσω των συλλόγων τους, ώστε και αυτοί να έχουν πρόσβαση στη θεραπευτική μέθοδο της επιλογής τους και να παρακολουθείται η αποτελεσματικότητά της. Μόνο έτσι θα παταχθούν παράνομες πρακτικές που σήμερα λαμβάνουν χώρα και θα περιοριστεί το «μαύρο» χρήμα και οι μηχανισμοί του.

Το 2016 με ισχυρή πολιτική βούληση της Κυβέρνησης του ΣΥΡΙΖΑ άνοιξε για πρώτη φορά, επί της ουσίας, ένας διάλογος πολιτικός, αλλά και ένας επιστημονικός διάλογος για την ανάπτυξη επενδυτικών δραστηριοτήτων που σχετίζονται με την παραγωγή κάνναβης για ιατρικούς σκοπούς.

Σε αυτό το πλαίσιο, και κρατώντας σε πρώτο πλάνο της δημόσιας υγείας, την παραγωγή εγχώριας υπεραξίας από τις επενδύσεις και τη δυνατότητα προνομιακής πρόσβασης της χώρας μας σε μία αναδυόμενη παγκόσμια αγορά, θα καταθέσουμε στις επόμενες συνεδριάσεις της Επιτροπής συγκεκριμένες προτάσεις με τη μορφή τροπολογιών πάνω στα ζητήματα που έθεσα, για το πώς μπορούμε να πάμε, ακόμη πιο μπροστά, για το πώς μπορεί να είναι πιο αποτελεσματική η υλοποίηση επενδυτικών σχεδίων στον συγκεκριμένο κλάδο.

Σε αντίθεση με την τακτική που ακολούθησε η Νέα Δημοκρατία, όντας στην Αντιπολίτευση, η οποία, ουσιαστικά, επέλεξε μία μικροκομματική αντιπαράθεση με όρους δεκαετίας του ΄50, εμείς αποδεικνύουμε, έμπρακτα, τη σημασία που δίνουμε στη συγκεκριμένη οικονομική δραστηριότητα και στην εναρμόνιση της χώρας μας με σύγχρονες διεθνείς πρακτικές.

Ευχαριστώ πολύ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κι’ εμείς ευχαριστούμε, κύριε Χαρίτση. Δεν σας διέκοψα στην αρχή, αλλά θέλω να θυμίσω σε όλους τους συναδέλφους, ότι οι συζητήσεις στις Διαρκείς Επιτροπές περιορίζονται στο νομοθετικό μας έργο και όχι σε γενικότερα θέματα που, όταν ακούγονται, απαιτούν απαντήσεις και πολλές φορές βγαίνουμε εκτός του κυρίως θέματος που είναι η συζήτηση του νομοσχεδίου.

Τον λόγο έχει ο κ. Υπουργός.

**ΣΠΥΡΙΔΩΝ - ΆΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ, κύριε Πρόεδρε. Πράγματι, είχαμε πει, ότι θέλαμε στις 10 του μηνός να ανοίξει η πλατφόρμα για την εστίαση. Όμως, δεν είχε έρθει μέχρι τότε η τελική έγκριση. Εμείς είχαμε στείλει τα τελικά κείμενα το Μ. Σάββατο. Σήμερα, στις 12:08 ήρθε προφορικά η έγκριση του προγράμματος από την Ευρωπαϊκή Επιτροπή και αύριο θα λάβουμε την επίσημη επιστολή. Την Πέμπτη, θα κάνουμε το τεστ της πλατφόρμας και την Παρασκευή θα ξεκινήσει η πλατφόρμα. Επομένως, αντί για τις 10 του μηνός, θα ξεκινήσει στις 14.

Επίσης, να πω, ότι κατά την αίτηση του κάθε δικαιούχου στην πλατφόρμα, θα του εμφανίζεται στην οθόνη το ποσό που δικαιούται, ώστε να ξέρει να κάνει τα κουμάντα του. Επειδή θα έχει την υποχρέωση το ποσό αυτό να το καλύψει με τιμολόγια αγοράς υλικών της επιχείρησης που έχει, αν κρίνει, ότι το ποσό είναι μεγαλύτερο από τα τιμολόγια που μπορεί να ξοδέψει, μπορεί να ζητήσει να λάβει μικρότερη ενίσχυση, ώστε να μην έχει μετά το πρόβλημα να χρειάζεται να επιστρέψει εντόκως τα χρήματα.

Τέλος, να πω, ότι θα είναι ανοιχτή η πλατφόρμα μέχρι τις 31 Ιουλίου, ενώ θα έχουν δικαίωμα να φέρουν τα τιμολόγια μέχρι και τις 31 Δεκεμβρίου 2021.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, συνθέτοντας τις προτάσεις όλων των πολιτικών δυνάμεων, καταλήξαμε στους εξής φορείς: ΕΟΦ, ΣΕΒ, ΣΒΕ, Σύλλογος «Μαμάδες για την Κάνναβη», Πανελλήνιος Φαρμακευτικός Σύλλογος, Πανελλήνιος Σύνδεσμος Εξαγωγέων, Ελληνικοί Παραγωγοί, Πανελλήνιος Ιατρικός Σύλλογος, Σύνδεσμος Επιχειρήσεων Φαρμακευτικής Κάνναβης, Σύλλογος Ασθενών υπέρ της χρήσης Φαρμακευτικής Κάνναβης, ΠΟΓΕΔΥ, ΓΕΩΤΕΕ, Εθνικός Συντονιστής για την αντιμετώπιση των Ναρκωτικών, Πανελλήνια Ομοσπονδία Ατόμων με Σκλήρυνση κατά Πλάκας και Kannabio Hemp.

Τον λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε.

Θα ήθελα να κάνω δύο εισαγωγικές παρατηρήσεις πριν μπω στο νομοσχέδιο. Στο ένα απάντησε ο κ. Υπουργός. Όπως θα θυμάστε, είχαμε χαιρετίσει το πρόγραμμα για την εστίαση, αλλά, πραγματικά, αναρωτιέμαι, αν θεωρείτε, ότι πέτυχε τον σκοπό του, γιατί ήταν ένα πρόγραμμα που θα βοηθούσε στο πρώτο δύσκολο διάστημα της επανεκκίνησης της εστίασης και δεν έχουμε πάρει απάντηση για το πότε θα εκταμιευτούν αυτά τα χρήματα. Επειδή είχατε και μία συνάντηση με την ΕΣΕΕ χθες και υπάρχουν ανάλογα θέματα και με το λιανεμπόριο, μπορείτε να μας πείτε, αν έχετε κάποια δράση για το λιανεμπόριο; Θυμάμαι την 1η Απριλίου που ανακοινώθηκε το πρόγραμμα της εστίασης, ειπώθηκε ότι θα γίνει κάτι ανάλογο και για τον τουρισμό. Δεν έχω ακούσει, όμως, κάτι.

Δεύτερον, επειδή χτες ανακοίνωσε το Υπουργείο έναν νέο κύκλο δανειοδοτήσεων από την Αναπτυξιακή Τράπεζα για μικρές επιχειρήσεις, μάλιστα, με ποσά που ξεκινούν από 25.000 ευρώ, θα θυμάστε, ότι έναν χρόνο πριν είχαμε μία έντονη αντιπαράθεση στην Ολομέλεια, όταν σας έλεγα, ότι όλα τα προγράμματα ρευστότητας μέσω των τραπεζών θα πάνε σε πολύ μικρό κλοιό επιχειρήσεων, γιατί ήταν πολύ αυστηρά τα τραπεζικά κριτήρια. Είχατε μία άλλη οπτική και πιστεύατε, ότι θα υπάρχουν χρηματοδοτήσεις. Θεωρώ, δυστυχώς, ότι η εξέλιξη των πραγμάτων δικαίωσε τη δική μου ανησυχία τότε. Τα στοιχεία που είδαν την Κυριακή το φως της δημοσιότητας δείχνουν, ότι ενώ οι τράπεζες έχουν 47 δισεκατομμύρια πλεονάζουσα ρευστότητα, αφού έχουν αντλήσει πάνω από 41 δισεκατομμύρια από την Ευρωπαϊκή Κεντρική Τράπεζα, εκταμίευσαν 6,7 δισεκατομμύρια το 2020 καθαρή τραπεζική χρηματοδότηση, από τα οποία τα 6,4, δηλαδή, το 95%, είναι με την εγγύηση του ελληνικού δημοσίου από το «ΤΕΠΙΧ 2» και το Ταμείο Εγγυοδοσίας, σε λιγότερες από 30.000 από τις 830.000 ενεργές επιχειρήσεις στη χώρα.

Υπάρχει και η προαναγγελία από τις τράπεζες, ότι το 2021 πάλι η χρηματοδότηση θα είναι 4 με 5 δισεκατομμύρια. Το Παρατηρητήριο Ρευστότητας, στο οποίο συμμετέχετε κι’ εσείς, τι ρόλο παίζει; Έχουμε ψηφίσει ως Βουλή, πέντε - έξι νομοσχέδια που διευκολύνουν τον μετασχηματισμό, την ανακεφαλαιοποίηση των τραπεζών, ώστε να στηριχθεί το τραπεζικό σύστημα. Τι κάνει το τραπεζικό σύστημα για την επιχειρηματικότητα στη χώρα; Τι κάνει το Παρατηρητήριο Ρευστότητας για να στηρίξει τις επιχειρήσεις σε αυτή τη δύσκολη συγκυρία;

Σε ότι αφορά στο νομοσχέδιο, πρέπει να απαντήσουμε σε κάποια βασικά ερωτήματα. Το πρώτο ερώτημα είναι, αν είναι χρήσιμο το παρόν νομοσχέδιο, προφανώς, από τη στιγμή που αφορά στην παραγωγή, εξαγωγή και διάθεση τελικών προϊόντων φαρμακευτικής κάνναβης, που έχουν ένα ευρύ φάσμα ιατρικών εφαρμογών και μπορούν να συμβάλλουν θεραπευτικά σε διάφορες παθήσεις, όπως χρόνιο επίμονο πόνο, ιδίως, πόνο που σχετίζεται με καρκίνο, εκφυλιστικές παθήσεις κινητικού συστήματος, νευροπάθεια, συστηματική ρευματοπάθεια, σπαστικότητα και σχετιζόμενο πόνο σε πολλαπλή σκλήρυνση, τραυματισμούς του νωτιαίου μυελού, νευρολογικό τρόμο από τη νόσο του Πάρκινσον, ναυτία και εμετό που προκαλείται από χημειοθεραπείες, επιληπτικές κρίσεις, νευρογενή ανορεξία, μετατραυματική αγχώδη διαταραχή, νόσο Crohn και δεκάδες άλλες παθήσεις και επώδυνες καταστάσεις που ταλαιπωρούν χιλιάδες συμπολίτες μας εντός και εκτός της χώρας.

Χαρακτηριστικά αναφέρω, ότι στο Ισραήλ το 70% - 80% των 27.000 ασθενών που λαμβάνουν ιατρική κάνναβη είναι καρκινοπαθείς και με όλα αυτά τα θεραπευτικά δεδομένα, που συχνά παρερμηνεύονται και καταλήγουν να γίνονται αντικείμενο στερεοτυπικών αντιλήψεων, εδράζεται η συζήτηση γύρω από τη νομιμότητα ή μη της χρήσης φαρμακευτικής κάνναβης και της αναγκαιότητας θέσπισης ενός συμπαγούς πλαισίου.

Είναι συμπαγές το προτεινόμενο θεσμικό πλαίσιο; Συζητάμε ένα νομοσχέδιο που ενώ θα έπρεπε να είναι ολοκληρωμένο, χαρακτηρίζεται από επιμέρους βελτιώσεις του υφιστάμενου πλαισίου, βελτιώσεις που μοιάζουν λογικές, συνιστούν, όμως, πολύ περιορισμένες παρεμβάσεις, σε ένα πλαίσιο που ήταν ελλιπές, αλλά πρωτοπόρο για την εποχή του και το οποίο ήρθε με βιασύνη και χωρίς πλήρη επεξεργασία από την προηγούμενη Κυβέρνηση. Ένα πλαίσιο που και σήμερα δεν δίνει περιθώρια, πολύ περισσότερο, κίνητρα για την ανάπτυξη της εγχώριας βιομηχανίας παραγωγής και μεταποίησης κάνναβης για ιατρική χρήση.

Παρά το γεγονός, ότι το ενδιαφέρον μέχρι σήμερα στη χώρα για επενδύσεις είναι πολύ μεγάλο και αφορά πολλά εκατομμύρια ευρώ -120 εγκρίσεις έχουν, ήδη, δοθεί και νομίζω εκκρεμούν 50 - 60, σύμφωνα με την αιτιολογική έκθεση- παρατηρούμε, ότι η Κυβέρνηση προχωρά με πολύ δειλά βήματα. Να θυμίσω, ότι στη χώρα μας η χρήση της φαρμακευτικής κάνναβης νομιμοποιήθηκε για πρώτη φορά το 2017, ενώ με τον ν.4523 τέθηκαν οι βάσεις, για να επιτραπεί η παραγωγή τελικών προϊόντων και κατ’ εξαίρεση να εγκριθεί, ενιαία, η παραγωγή, κατοχή, μεταφορά, αποθήκευση, προμήθεια, πρώτων υλών και ουσιών ποικιλιών κάνναβης. Εμείς ως Κίνημα Αλλαγής το 2018 είχαμε στηρίξει τη νομιμοποίηση της φαρμακευτικής χρήσης της κάνναβης, διατυπώνοντας, βέβαια, επιφυλάξεις ως προς την προχειρότητα του σχεδίου νόμου και τον βαθμό «ωρίμανσης» που δεν ήταν τέτοιος που θα μπορούσε να εγγυηθεί, ότι η προκατάληψη στην κοινωνία δεν ήταν μεγάλη και δυστυχώς, επιβεβαιωθήκαμε. Έχει, όμως, αξία ένα ερώτημα, το αν η Νέα Δημοκρατία πιστεύει, πραγματικά, στη φαρμακευτική χρήση της κάνναβης και ποια ήταν η στάση της το 2018.

Παρά τη συντηρητική λογική του τότε πλαισίου και τα συντριπτικά στοιχεία υπέρ της φαρμακευτικής χρήσης και τις οικονομικές και αναπτυξιακές προοπτικές της κάνναβης ως γεωργικού προϊόντος, ειδικά σε μία χώρα όπως η Ελλάδα, όπως διατυπώθηκαν από επιστημονικούς φορείς το 2018, οι Βουλευτές της Νέας Δημοκρατίας καταψήφισαν το σχέδιο νόμου τότε και διατύπωσαν σθεναρές διαφωνίες, επί της αρχής και διαμαρτύρονταν, γιατί η Κυβέρνηση τότε δεν έβαζε ασφαλιστικές δικλίδες, με συνέπεια, όπως έλεγαν, την ανεξέλεγκτη παραγωγή, διακίνηση και καλλιέργεια.

Μάλιστα, έφτασαν και σε λεκτικές υπερβολές, σύμφωνα με ένα ρεπορτάζ της «ΚΑΘΗΜΕΡΙΝΗΣ» και μιλούσαν για «Ελλάδα που μετατρέπεται σε απέραντη «χασισοφυτεία», χαρακτήριζαν τους 120 επενδυτές που έχουν, ήδη, λάβει έγκριση, «εμπόρους τύπου Εσκομπάρ», έλεγαν ότι «θα γίνουν χασισοκαλλιέργειες δίπλα στα σπίτια νοικοκυραίων» και ότι «οι Υπουργοί της προηγούμενης Κυβέρνησης θα μείνουν στην ιστορία ως οι Υπουργοί της φούντας». Αυτά όλα από μία παράταξη που θέλει να φαίνεται μεταρρυθμιστική και προοδευτική.

Ο δε Εισηγητής της Νέας Δημοκρατίας τότε, έλεγε ότι «η Κυβέρνηση θέλει να κάνει την Ελλάδα έναν ατέλειωτο μπάφο». Τότε τους έφταιγε, για παράδειγμα, ότι τα κατά τόπους Τμήματα Ασφαλείας δεν μπορούσαν, λόγω υποστελέχωσης, να βεβαιώσουν ότι τηρήθηκαν οι όροι και οι προϋποθέσεις ασφαλούς φύλαξης των εγκαταστάσεων. Απαιτείται τώρα η ίδια βεβαίωση με το παρόν νομοσχέδιο και δεν ξέρω ποιο θα είναι το επιχείρημα.

Σήμερα, αφού η Νέα Δημοκρατία διαπίστωσε, ότι διεθνώς τα οφέλη είναι πολλά και πολύπλευρα, φέρνει ένα σχέδιο νόμου, που εμείς, ούτως ή άλλως, επί της αρχής, και τότε και τώρα, θα κρατήσουμε την ίδια στάση και θα το στηρίξουμε, αλλά αντί να απλοποιεί και να επιταχύνει διαδικασίες, εισάγει δύο στάδια έγκρισης, άλλο για την εγκατάσταση και άλλο για τη λειτουργία. Κατά τ’ άλλα, η Κυβέρνηση μιλά συνέχεια για την απλούστευση των διαδικασιών.

Επίσης, ενώ, ορθώς, εξαιρείται η γη υψηλής παραγωγικότητας από την έγκριση εγκατάστασης, καθώς, πρακτικά, πρόκειται για υδροπονία που δεν χρειάζεται εύφορη γη, όταν μιλάμε για καλλιέργειες κάνναβης, με τις μεταβατικές διατάξεις του νομοσχεδίου επιτρέπεται η επέκταση υφιστάμενων μονάδων σε όμορη γη υψηλής παραγωγικότητας και όλα τα εκκρεμή αιτήματα εξετάζονται με το παλαιό νομοθετικό πλαίσιο. Επομένως, δεν θα έχουμε ενιαία αντιμετώπιση, αλλά, ουσιαστικά, δημιουργία τριών κατηγοριών εγκαταστάσεων και επενδυτών.

Το υφιστάμενο πλαίσιο σε επίπεδο Ευρωπαϊκής Ένωσης δεν είναι ενιαίο, αλλά επαφίεται σε κάθε κράτος-μέλος ξεχωριστά. Ωστόσο, ψήφισμα Ε.Ε. του 2019 με διάθεση για κοινή χάραξη μεταξύ κρατών - μελών, ώστε να υπάρχει έλεγχος και στοχευμένη χρήση της φαρμακευτικής κάνναβης, προτρέπει για την επαρκή διαθεσιμότητα φαρμάκων με βάση την κάνναβη, ώστε να καλύπτονται οι πραγματικές ανάγκες, είτε μέσω της παραγωγής με βάση τις οικείες εθνικές ιατρικές προδιαγραφές, είτε, ενδεχομένως, με εισαγωγές. Ενδεικτικά, θα αναφέρω, ότι η χρήση ιατρικής κάνναβης επιτρέπεται σε τριάντα πολιτείες των Ηνωμένων Πολιτειών, σε δεκαέξι χώρες στην Ευρώπη, στον Καναδά, στη Χιλή, στην Αυστραλία, ενώ συζητείται ακόμη και στην Ταϊλάνδη, ενώ η πρακτική σε χώρες, όπως η Ιταλία, η Γαλλία, η Γερμανία, η Κροατία, η Σλοβενία και η Κύπρος δείχνει, ότι, πλέον, είναι ευρεία η χρήση της ιατρικής κάνναβης.

Σε ότι αφορά στα οικονομικά μεγέθη, για μία καλλιέργεια 150 ημερών μπορούν σε ένα θερμοκήπιο να παραχθούν μέχρι και 9.000 Kg ξηρής κάνναβης, με τιμή πώλησης που φθάνει συνολικά σε δεκάδες εκατομμύρια ευρώ. Λαμβάνοντας υπόψιν όλα αυτά τα οικονομικά δεδομένα, το τι συμβαίνει στις άλλες χώρες και την αναγκαιότητα ιατρικής χρήσης για θεραπευτικούς λόγους, το ερώτημα είναι αν είναι τολμηρό το παρόν νομοσχέδιο.

Σε αντίθεση με πολλές ευρωπαϊκές χώρες που βρίσκονται, ήδη, πολύ πιο μπροστά και στις επενδύσεις και στην έρευνα και στη διευκόλυνση συνταγογράφησης και χορήγησης σε ασθενείς για φαρμακευτικούς πάντα σκοπούς, η Κυβέρνηση –φοβάμαι- ότι επιμένει να μένει ουραγός. Θα μπορούσε η παρούσα νομοθετική πρωτοβουλία να περιλαμβάνει διατάξεις για τις μεθόδους παραγωγής, για τη συσκευασία, για την επισήμανση, για τα αποθέματα, για συστήματα διασφάλισης ποιότητας και διάφορα άλλα θέματα που θα έπειθαν, ότι το ζήτημα αντιμετωπίζεται πολύ πιο επαγγελματικά, απ’ ότι επιχειρεί το παρόν νομοσχέδιο. Επίσης, θα μπορούσε να οριστεί κάποιο πειραματικό στάδιο, κατά τη διάρκεια του οποίου οι αδειοδοτήσεις δεν θα ξεπερνούσαν κάποιο όριο, προκειμένου αρχικά να παρακολουθούνται καλύτερα οι διαδικασίες.

Επιτρέπει το παρόν νομοσχέδιο την καλλιέργεια και μεταποίηση μόνο εντός της καλλιέργειας σε μικρή μόνο κλίμακα και, πλέον, πριμοδοτεί την εξαγωγή αποξηραμένου ανθού, χωρίς να προβλέπει διαδικασίες και κίνητρα για δημιουργία τοπικών μηχανισμών επεξεργασίας, συσκευασίας και διακίνησης σε βιομηχανική κλίμακα. Αποθάρρυνε, λοιπόν, όπως έκανε και το προηγούμενο πλαίσιο και εξακολουθεί να αποθαρρύνει την εμπλοκή εγχώριων φαρμακευτικών βιομηχανιών. Αυτό θα μπορούσε να γίνει, αν υπήρχε η ρητή πρόβλεψη συγκέντρωσης του προϊόντος και μεταποίησης σε πιστοποιημένες εγκαταστάσεις με αυστηρά κριτήρια. Νομίζω, ότι κανένας δεν θα μπορούσε να διαφωνήσει με αυτό.

Μάλιστα, ειδικοί επιστήμονες επισημαίνουν τον κίνδυνο οι ασθενείς να αναζητήσουν τα απαραίτητα σκευάσματα από έτερες χώρες της Ευρωπαϊκής Ένωσης, όπου θα υλοποιείται η τελική μεταποίηση, για παράδειγμα, του ξηρού ανθού ελληνικής προέλευσης ή θα επανεισάγεται το τελικό σκεύασμα, υπό τον έλεγχο του ΕΟΦ, αλλά με υπέρογκη οικονομική επιβάρυνση για τον ασθενή και συνεπακόλουθα και για τα ασφαλιστικά ταμεία. Χαρακτηριστικό παράδειγμα είναι η πρόσφατη συνταγογράφηση του, αγγλικής προέλευσης, Sativex με τιμή λιανικής 532 ευρώ.

Δεν θα πρέπει να επιτραπεί αυτή η θετική, επί της αρχής, πρωτοβουλία και θα πρέπει να ξεπεράσουμε στερεότυπα και άγονες αντιπαραθέσεις του παρελθόντος που, όπως πολύ ορθά διατυπώθηκε, ήταν «σκοταδιστικού» χαρακτήρα. Νομίζω ότι θα πρέπει και η Κυβέρνηση να κάνει μία γενναία αυτοκριτική για τις υπερβολές που έκανε τότε, διαστρεβλώνοντας μία συζήτηση που έχει πολλαπλά, κυρίως, θεραπευτικά οφέλη, αλλά και οικονομικές αναπτυξιακές διαστάσεις, σε μία συζήτηση άγονης αντιπαράθεσης δημοσίως που δημιουργούσε σύγχυση στην κοινή γνώμη. Δεν θα πρέπει, λοιπόν, αυτή η θετική πρωτοβουλία, επί της αρχής, να μετατραπεί σε «εργαλείο» αισχροκέρδειας και εκμετάλλευσης του ανθρώπινου πόνου μέσα από αδιέξοδες γραφειοκρατικές διαδικασίες.

Η κυβερνητική παράταξη θα πρέπει να ξεπεράσει τα φοβικά της σύνδρομα σε αυτό το ζήτημα και να διερευνήσει το πώς θα μπορέσουμε ως χώρα να συμβάλουμε και εμείς στη βελτίωση και της υγείας αρκετών κατηγοριών ασθενών και συμπολιτών μας που, πραγματικά, υποφέρουν και έχουν ανάγκη από τη φαρμακευτική χρήση της κάνναβης. Το ζήτημα είναι η πολιτική βούληση που, δυστυχώς, σήμερα φαίνεται, ότι δεν είναι ολοκληρωμένη. Είναι ελλιπής, αφού η Κυβέρνηση νομοθετεί κάτι που δεν φαίνεται να το πιστεύει. Θα πρέπει να λαμβάνεται υπόψη και η ανακούφιση που προσφέρεται σε χιλιάδες συμπολίτες μας, αλλά και οι επενδυτικές ευκαιρίες που ανοίγονται, αφού, ήδη, έχει παρουσιαστεί έντονο ενδιαφέρον.

Είναι ολοφάνερα, ότι τα οικονομικά οφέλη για την Ελλάδα θα είναι πολύ μεγάλα, δεδομένου ότι η παγκόσμια αγορά για την καλλιέργεια και παραγωγή φαρμακευτικής κάνναβης είναι ακόμη σε πρώιμο στάδιο. Αναπτύσσεται, αλλά μπορούμε να πούμε, ότι έχει πολλά περιθώρια εξέλιξης. Σύμφωνα με το Forbes η αγορά φαρμακευτικής κάνναβης στην Ευρώπη θα ξεπεράσει τα 50 δισεκατομμύρια ευρώ. Παρά τις περί του αντιθέτου διακηρύξεις και από το παρόν νομοσχέδιο και από τον Εισηγητή της Πλειοψηφίας, το νομοσχέδιο δεν ευνοεί την ανάπτυξη μιας ισχυρής, βιομηχανικής και εξαγωγικής βάσης, παρά τις επιμέρους βελτιώσεις που επιχειρεί να κάνει, σε σχέση με τις διαδικασίες και τους χρόνους που απαιτούν οι συγκεκριμένες εγκρίσεις.

Εμείς έχουμε επισημάνει, όπως και τότε, έτσι και τώρα, τα προβλήματα. Προφανώς, θα κάνουμε συγκεκριμένες παρατηρήσεις, μετά και την ακρόαση των φορέων, σε μία θετική κατεύθυνση, ώστε να είναι ένα νομοσχέδιο ουσιαστικό, αποτελεσματικό, που θα έχει και επενδυτικό ενδιαφέρον, αλλά θα προσφέρει και τη δυνατότητα σε χιλιάδες συμπολίτες μας να ανακουφιστούν από επώδυνες καταστάσεις.

Γι’ αυτούς τους λόγους, επί της αρχής, όπως και τότε, έτσι και τώρα με παρρησία λέμε, παρά τις επιμέρους διαφωνίες ή διαφορετικές προσεγγίσεις, ότι είμαστε θετικά διακείμενοι στο παρόν νομοσχέδιο. Θα εξειδικεύσουμε και στις επόμενες συνεδριάσεις τις επιμέρους προτάσεις μας που πάντα είναι στη θετική κατεύθυνση και του ειλικρινούς και του «καθαρού» διαλόγου.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε. Το υπό συζήτηση νομοσχέδιο αποτελεί συνέχεια των νόμων 4139/2013 της Κυβέρνησης της Νέας Δημοκρατίας και του νόμου 4523/2018 της Κυβέρνησης του ΣΥΡΙΖΑ. Αποτελεί άλλη μία απόδειξη της κοινής στρατηγικής που υπηρετούν όλες οι κυβερνήσεις υπέρ του κεφαλαίου, αφού και το παρόν νομοσχέδιο, σε συνέχεια των προηγούμενων νομοθετημάτων, αφορά αποκλειστικά επενδυτές, δηλαδή, επιχειρηματικούς ομίλους και επιχειρήσεις συνδεδεμένες με αυτούς που στοχεύουν να επενδύσουν στη λεγόμενη φαρμακευτική κάνναβη.

Εντάσσεται στις συνολικότερες προσπάθειες των κυβερνήσεων, όπως και της σημερινής της Ν.Δ., για διευκόλυνση της αγοράς κάνναβης, αφού η κάνναβη αποδεικνύεται τομέας της καπιταλιστικής οικονομίας που μπορεί να παίξει σημαντικό ρόλο στη διοχέτευση, -αντίστοιχα επένδυση- υπερσυσσωρευμένων κεφαλαίων, δηλαδή, κεφαλαίων που «λιμνάζουν», αλλά και στη διεύρυνση της αναπαραγωγής τους, δηλαδή, την κερδοφορία. Ακριβώς και το υπό συζήτηση νομοσχέδιο, όπως και όλα τα προηγούμενα νομοθετικά κείμενα, κοινές υπουργικές αποφάσεις και άλλα, αποτελούν αναγκαίες προσαρμογές που επιτάσσουν οι ανάγκες αύξησης της καπιταλιστικής κερδοφορίας στον συγκεκριμένο τομέα, για τον οποίο οικονομικά επιτελεία, εντός και εκτός Ευρωπαϊκής Ένωσης, εκτιμούν πως αποτελεί ένα, ραγδαία, αναπτυσσόμενο, ακμάζον και επικερδή κλάδο στην παγκόσμια βιομηχανία.

Μόνο στην Ευρώπη υπολογίζεται πως τα κέρδη έως το 2028 από την κάνναβη, θα φθάσουν, περίπου, τα 115 δισεκατομμύρια ευρώ, φαρμακευτική, ευφορική και βιομηχανική. Με αυτή την πολιτική που εφαρμόζουν διαχρονικά όλες οι κυβερνήσεις έως σήμερα, «στρώνοντας το χαλί» η μία στην άλλη, εμείς διαφωνούμε. Δηλαδή, μία πολιτική του κριτηρίου ανάπτυξης υπέρ των επιχειρηματικών ομίλων, μιας ανάπτυξης που μεταφράζεται σε κερδοφόρες επενδύσεις που, όμως, απαιτεί χαμηλούς μισθούς, ελαστικές εργασιακές σχέσεις, κατάργηση, οσονούπω, του οκταώρου, χρήσεις γης που να βολεύουν τις επενδύσεις, ελάχιστη φορολογία στο μεγάλο κεφάλαιο, ισχυρή κρατική στήριξη των επενδύσεων, κατάργηση συλλογικών συμβάσεων και περιορισμό της δράσης των συνδικαλιστικών οργανώσεων και άλλα πολλά.

Ακόμη και το επιχείρημα της εξωστρέφειας στην οικονομία είναι «κάλπικο» και αποπροσανατολιστικό, για το ότι, δήθεν, θα γίνουν επενδύσεις στην Ελλάδα και θα δημιουργηθούν θέσεις εργασίας και άλλα πολλά, όταν με τη λογική της εξωστρέφειας στην οικονομία, που πορεύτηκε η χώρα μας με όλες τις κυβερνήσεις έως τώρα, χρεοκοπήσατε τον λαό, ενώ, παράλληλα, υπονομεύσατε και υπονομεύετε τις παραγωγικές δυνατότητες της χώρας.

Τι είδους, όμως, θέσεις εργασίας δημιουργεί το όραμα της εξωστρέφειας; Την απάντηση μπορούν να τη δώσουν, κάλλιστα, οι εργαζόμενοι στον τουρισμό με τις κακοπληρωμένες και ελαστικές σχέσεις εργασίας που στηρίζουν την τεράστια κερδοφορία των ομίλων, ξενοδοχειακών, εφοπλιστών, αεροπορικών εταιρειών, tour operators και ούτω καθεξής. Ακόμη και ο μύθος που προβαλλόταν τα προηγούμενα χρόνια καταρρίπτεται, ότι, δήθεν, η κάνναβη αποτελεί μία καινοτόμο προσοδοφόρο καλλιέργεια και διέξοδο για τους μικρομεσαίους αγρότες, γιατί γι’ αυτούς παρέμεινε το «τυράκι» των ΚοινΣΕπ, που πολύ εύκολα μπορούν να εξαγοραστούν από «μεγαθήρια», όπως συνέβη με την ολλανδική Bedrocan, η οποία εξαγόρασε τις διάσπαρτες μικρές μονάδες παραγωγής σε όλη την ευρωπαϊκή ήπειρο και αυτή τη στιγμή καθορίζει τις τιμές στη φαρμακευτική κάνναβη.

Ποια κοινωνική ανάγκη υπηρετεί η καλλιέργεια της κάνναβης, εκτός από τις ανάγκες των επιχειρηματικών ομίλων να επενδύσουν και να κερδοφορήσουν; Την ίδια ώρα, μάλιστα, που η Ελλάδα δεν έχει επάρκεια σε βασικά αγροτικά προϊόντα; Έτσι, τόσο η σημερινή Κυβέρνηση της Νέας Δημοκρατίας, όσο και η προηγούμενη του ΣΥΡΙΖΑ, ισχυρίζονται πως η καλλιέργεια της φαρμακευτικής κάνναβης είναι πλεονέκτημα για τη χώρα, λόγω του εδάφους, του κλίματος, που ευνοούν την ανάπτυξη του προϊόντος αυτού, κ.λπ..

Μάλιστα, αξίζει να θυμηθούμε, ότι ο ΣΥΡΙΖΑ ως Κυβέρνηση, αξιοποιώντας ακόμη και ομάδες ασθενών που είχαν ένδειξη χρήσης παρηγορητικών ανακουφιστικών σκευασμάτων από κάνναβη, έδωσε τη δυνατότητα, με τον νόμο που ψήφισε το 2018, να μπορούν ιδιώτες επενδυτές να εισέλθουν στον τομέα αυτό, αφαιρώντας ακόμη και την όποια αρμοδιότητα γνωμοδότησης από την Επιτροπή Ναρκωτικών για την όλη διαδικασία. Επιτάχυνε, λοιπόν, τη διαδικασία απελευθέρωσης, τη στιγμή που θα μπορούσε, όπως είχαμε τονίσει και τότε στη συζήτηση του νομοσχεδίου, να προχωρήσει σε παραγωγή με κρατικό μονοπώλιο ή σε εισαγωγή των σχετικών σκευασμάτων χωρίς αλλαγή του νόμου. Όχι, ότι έχουμε αυταπάτες για τον ρόλο και τον χαρακτήρα του αστικού κράτους. Όμως, ακόμη και σε αυτό το αστικό κράτος οι κυβερνήσεις, ούτε αυτό δεν κάνετε ή δεν κάνατε. Από τότε έως τώρα, βέβαια, καμία ανάγκη ασθενών δεν καλύφθηκε.

Η Νέα Δημοκρατία, χρησιμοποιώντας αντίστοιχες «γλαφυρές» αιτιάσεις, επανέρχεται με το νομοσχέδιο, πηγαίνοντας πιο πέρα από τον νόμο του ΣΥΡΙΖΑ, επιφέροντας ορισμένες διορθώσεις για τη διευκόλυνση των επενδυτών. Μία τέτοια διευκόλυνση αφορά στη δυνατότητα μιας εταιρείας να εξάγει ένα προϊόν κάνναβης για επεξεργασία στο εξωτερικό, ακόμη κι αν αυτό το προϊόν δεν έχει εγκριθεί για κυκλοφορία στην Ελλάδα από τον ΕΟΦ, με την προϋπόθεση να υπάρχει σχετική απόφαση της αρμόδιας αρχής του κράτους που πρόκειται να γίνει εισαγωγή από την Ελλάδα.

Πίσω, όμως, από τη λέξη διευκόλυνση, υπάρχει ακόμη μία πλευρά. Δηλαδή, ότι ο ρητός ορισμός, ότι τελικό προϊόν φαρμακευτικής κάνναβης, που ο νόμος του ΣΥΡΙΖΑ επένδυε με ένα «πέπλο» ασάφειας, μπορεί να είναι και ο ξηρός ανθός. Δηλαδή, πλέον, και με τη «βούλα» του νόμου το κοινό χασίς «βαφτίζεται» φάρμακο και εδώ γίνεται ένα βήμα προς μία συγκεκριμένη κατεύθυνση. Ενδεχομένως, το επόμενο βήμα είναι να επιτραπεί και στην Ελλάδα η κυκλοφορία του χασίς ως φαρμάκου με διάφορες δικαιολογίες. Για παράδειγμα, ότι η εξαγωγή ως ενδιάμεσου προϊόντος και όχι ως τελικού, δημιουργεί απώλεια προστιθέμενης αξίας, είτε ότι γίνεται επανεισαγωγή και πάει λέγοντας.

Για το ζήτημα αυτό, επιτρέψτε μου να αναφερθώ στην τοποθέτηση της Κοινοβουλευτικής Ομάδας του Κόμματος μας, κατά τη συζήτηση του ν 4523/2018, του νόμου του ΣΥΡΙΖΑ. Είχαμε τονίσει τότε, ότι «δεν γίνεται συγκεκριμένη αναφορά σε κάποια από τις ουσίες του φυτού της κάνναβης, για παράδειγμα, κανναβιδιόλη, κανναβιδιολικό οξύ,  τετραϋδροκανναβινολικό οξύ ή ακόμη και στην ψυχοδραστική ουσία, την τετραϋδροκανναβινόλη (THC), οι οποίες έχουν συνδεθεί με ορισμένες καταπραϋντικές ιδιότητες για πάσχοντες από χρόνιες νόσους. Αντίθετα, χρησιμοποιείται ο ασαφής, αλλά, άκρως, βολικός για την Κυβέρνηση ΣΥΡΙΖΑ, όρος «τελικά προϊόντα φαρμακευτικής κάνναβης», ανοίγοντας διάπλατα την πόρτα» στο να «βαφτίζεται» το τσιγαριλίκι θεραπεία και το χασίσι φάρμακο». Αυτά ειπώθηκαν το 2018.

 Έρχεται, λοιπόν, σήμερα η Κυβέρνηση με το νομοσχέδιο και προσδιορίζει, ότι το τελικό προϊόν μπορεί να είναι και ο ξηρός ανθός, επιβεβαιώνοντας, πλήρως, τις τότε εκτιμήσεις του Κ.Κ.Ε.. Και το ξαναλέμε, ακριβώς, όπως το είπαμε και τότε, πώς η όλη διαδικασία που προβλέπεται και προωθείται μέσω του νομοσχεδίου, βρίσκεται σε διάσταση με τις αρχές της επιστήμης, του ορθολογικού σχεδιασμού των φαρμάκων και της φαρμακοεπαγρύπνησης. Η παραγωγή και διακίνηση ασφαλών και ποιοτικών σκευασμάτων προϋποθέτουν την τυποποίηση, τον καθορισμό συγκεκριμένων προδιαγραφών της ουσίας, των εκδόχων, της δοσολογίας, την τιτλοποίηση, την αναλυτική ποσοτική και ποιοτική ανάλυση και γενικά την τήρηση των αρχών της φαρμακευτικής επιστήμης.

 Το νομοσχέδιο της Κυβέρνησης επικυρώνει την πλήρη διάσταση με αυτές τις αρχές και προχωρά ένα ακόμη βήμα στην πορεία αναγωγής ενός φυτού σε φάρμακο. Είναι φανερό, λοιπόν, πώς η Κυβέρνηση προσπαθεί να πιάσει «με έναν σμπάρο δυο τρυγόνια». Δηλαδή, στο όνομα της διευκόλυνσης των επενδυτών, αίρει εμπόδια και ελαστικοποιεί το συνολικό πλαίσιο που διέπει τη χρήση του χασίς. Συγχρόνως, καθίσταται, πέρα για πέρα εμφανές, πως το συγκεκριμένο νομοσχέδιο θα αξιοποιηθεί, περαιτέρω, στην κατεύθυνση συνολικής αποποινικοποίησης της κάνναβης για προσωπική χρήση, επενδύοντάς την με έναν ιατρικοφανή «μανδύα».

Προς επιβεβαίωση των ανωτέρω, και δεν το λέμε ως Κόμμα τυχαία, καλό είναι να μην ξεχνάμε και τη διεθνή εμπειρία πάνω σε αυτό το ζήτημα, όπως και τις μελέτες που υπάρχουν, καθώς σε μία σειρά από χώρες της Ευρωπαϊκής Ένωσης, Γαλλία, Αυστρία και άλλες, όπως και σε διάφορες Πολιτείες των Ηνωμένων Πολιτειών της Αμερικής, η ιατρική χρήση της κάνναβης αποτέλεσε «όχημα» στην πλήρη απελευθέρωση, με το επιχείρημα ότι η ατομική καλλιέργεια μπορεί να συμβάλει στην προμήθεια φθηνής και ποιοτικής κάνναβης απ’ όσους την έχουν ανάγκη.

 Το Κ.Κ.Ε., κύριε Πρόεδρε, καταψηφίζει το νομοσχέδιο και ζητούμε την απόσυρσή του, διότι έχει ως βασικό κριτήριο το κέρδος και τον ανταγωνισμό των μονοπωλίων, που στην περίπτωση των φαρμάκων εμπορεύονται και τον ανθρώπινο πόνο. Σε αυτό το ζήτημα υπάρχει πλούσια εμπειρία, παλιά και νέα, από το ότι, η τιμολόγηση των φαρμακευτικών σκευασμάτων, διαχρονικά, γίνεται από τα μονοπώλια με μοναδικό κριτήριο τα μονοπωλιακά υπερκέρδη, έως και την παραγωγή, το είδαμε περίτρανα το τελευταίο διάστημα, των εμβολίων κατά του Covid-19, όπου η ανάγκη του μαζικού εμβολιασμού έχει «σκοντάψει» με ευθύνη της Κυβέρνησης, εξαιτίας των δεσμεύσεων της Ευρωπαϊκής Ένωσης και των ανταγωνισμών ανάμεσα στους φαρμακευτικούς ομίλους και τα διάφορα καπιταλιστικά κράτη.

 Σήμερα, υπάρχουν οι αντικειμενικές προϋποθέσεις για έναν διαφορετικό δρόμο ανάπτυξης που θα έχει ως κριτήριο τις κοινωνικές ανάγκες και όχι την κερδοφορία των καπιταλιστών, όπου οι πραγματικοί παραγωγοί του πλούτου θα απολαμβάνουν στο έπακρο τα επιτεύγματα της επιστήμης, της τεχνολογίας, θα μπορούν να καλύπτουν τις συνεχώς διευρυνόμενες ανάγκες τους στο σύνολο, αλλά και, εν προκειμένω, στο φάρμακο. Προϋπόθεση είναι η κατάργηση της επιχειρηματικής δράσης, με κοινωνικοποίηση των μονοπωλίων και στο φάρμακο και η οργάνωση της οικονομίας και της παραγωγής, στη βάση του επιστημονικού κεντρικού σχεδιασμού, όπου με τη λειτουργία κρατικού φορέα φαρμάκου θα σχεδιάζεται και θα οργανώνεται η έρευνα, η παραγωγή, η εισαγωγή και η διάθεση ποιοτικών και αποτελεσματικών φαρμάκων και εμβολίων, δωρεάν σε όλους, όσους τα χρειάζονται, στα πλαίσια ενός σύγχρονου, αποκλειστικά, κρατικού και δωρεάν συστήματος υγείας. Ευχαριστώ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):**

Στο σημείο αυτό, ο Πρόεδρος της Επιτροπής, έκανε την β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Λαμπρούλης Γεώργιος, Κομνηνάκα Μαρία, Συντυχάκης Εμμανουήλ, Αβδελάς Απόστολος, Μπούμπας Κωνσταντίνος, Αρσένης Κρίτων-Ηλίας και Λογιάδης Γεώργιος.

Τον λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης-Κυριάκος Βελόπουλος):** Ευχαριστώ, κύριε Πρόεδρε.Κύριε Υπουργέ, κυρίες και κύριοι συνάδελφοι, πολύ φοβάμαι, ότι «ανοίγουμε τον ασκό του Αιόλου» για μία εμπορευματοποίηση μιας ουσίας, κατ’ άλλους παρεξηγημένη, που, όμως, ελλοχεύει πολλούς κινδύνους, αντί να δώσουμε βαρύτητα σε αυτόν τον πλούτο της Ελλάδας με τα 6.000 αρωματικά φυτά και τα 1.700 αυτοφυή φυτά. Μιλάμε για ινδική κάνναβη, μαριχουάνα, χασίς, ας μην κρυβόμαστε, το «χασίς της Περσίας» που λέμε. Μπορεί εδώ τα στατιστικά να μιλούν για τις θεραπευτικές ιδιότητες της κάνναβης, σε ότι αφορά στη σκλήρυνση κατά πλάκας και στους καρκινοπαθείς, αλλά ακόμη η ιατρική είναι σε έρευνα.

Οφείλω να πω, ότι τα ΤΕΙ της Λάρισας έχουν κάνει μία καλή έρευνα τα τελευταία χρόνια. Η Αμερικανική Ακαδημία Παιδιατρικής, η οποία το 2015 αντιτίθεται στη νομιμοποίηση της ιατρικής κάνναβης. Αυτοί επιστήμονες δεν είναι; Γιατροί δεν είναι; Και μάλιστα στην «καρδιά» ενός καπιταλιστικού συστήματος «λιμναζόντων» κεφαλαίων, σε ότι αφορά την ινδική κάνναβη. Έχουμε, λοιπόν, αυτή την περιβόητη ουσία, την τετραϋδροκανναβινόλη. Υπάρχουν κάποιες ασάφειες -θα τις αναπτύξουμε στη συζήτηση για τα άρθρα- αναφορικά με τις αρμοδιότητες και την εξουσία που έχει ο εκάστοτε Υπουργός Αγροτικής Ανάπτυξης και συγκεκριμένα με την ινδική κάνναβη. Εμείς ως Ελληνική Λύση θέλουμε να υπάρχουν περισσότεροι επαΐοντες, επιστημονικό προσωπικό εξειδικευμένο, για να κάνει και την ανάλογη γνωμοδότηση και όχι από την αρχή ενός ανδρός που θα αποφασίζει, ενδεχομένως και Κρεοντικά, το πώς θα διακινηθεί αυτό που «χρυσώνουμε το χάπι» και «βαφτίζουμε το ψάρι κρέας», όπου μπορεί, με βάση την περιεκτικότητα, ο καθείς να το βαφτίζει ως φάρμακο. Είναι κάποιοι προβληματισμοί που έχουμε. Δεν ξέρουμε πού μπορεί να οδηγηθεί μελλοντικά αυτή η κατάσταση, διότι η συγκεκριμένη ινδική κάνναβη, κατ’ άλλους παρεξηγημένη, είναι επικίνδυνη γενικότερα, διότι τα στοιχεία άλλα δείχνουν.

 Το 1985, οι χρήστες έφηβοι στην Ελλάδα, 14 έως 16 ετών, ήταν, περίπου, στο 3% έως 4%. Σήμερα, έχουν ξεφύγει πάνω από το 15%. Πολλοί δεκαεξάρηδες και στην Ελλάδα, πιστεύουν, ότι η χρήση της ινδικής κάνναβης δεν κάνει κακό. Έχουν αλλοιωθεί τα πράγματα και υπάρχει μία επικινδυνότητα, την οποία θα πρέπει να την προλάβουμε. Όμως, γιατί αυτή η πρεμούρα να πάμε σε βιομηχανοποίηση, σε καθετοποιημένες μονάδες από αγρότες, των οποίων τα κέρδη θα συσσωρευτούν σε εμποροβιομηχανικά τραστ; Αυτό που είπε, δηλαδή, ο εκπρόσωπος του Κ.Κ.Ε.. Ναι, υπάρχει αυτή ηBedrocan, η ολλανδική εταιρεία, που έχει δημιουργήσει ένα ισχυρό τραστ και τι κάνει; Διαμορφώνει τις τιμές διακίνησης της ινδικής κάνναβης. Δηλαδή, θα γίνει ένα μονοπώλιο συγκεκριμένων συμφερόντων που θα διαμορφώνουν καρτέλ και στην ινδική κάνναβη. Κάποιες ταινίες που ασχολούνται με το θέμα των ναρκωτικών, θα γίνουν επί του πρακτέου, υπό την σκέπη μιας φαρμακευτικής ιδιότητας, αλλά θα διακινείται από συγκεκριμένες μονοπωλιακές εταιρείες που θα διαμορφώνουν τις τιμές, όπως ηBedrocan που έχει κατηγορηθεί.

Και θέλω να ρωτήσω, η Biomecann με έδρα τη Λάρισα, η Bioprocann με έδρα την Κόρινθο και οι δώδεκα αιτήσεις ισχύουν για την επεξεργασία της ινδικής κάνναβης; Η Biomecann παλαιότερα είχε και κάποια χρέη και «έριξε και κάτι κανόνια», δεν ξέρω. Γι’ αυτό, θέλει προσοχή.

Και αυτή την πρεμούρα της Νέας Δημοκρατίας να συνεχίσει την πολιτική του ΣΥΡΙΖΑ δεν μπορώ να την καταλάβω. Κύριε Υπουργέ, κύριε Γεωργιάδη, άλλα λέγατε το 2017. Για «μεγάλες δουλειές με φούντες» μιλούσατε, για «μπάφο» μιλούσατε. Δεν ξέρω, γιατί αλλάξατε ρότα; Τι είναι αυτό που σας έπεισε, ότι είναι εθνική επένδυση, πλέον, η ινδική κάνναβη ως μέλλον βιομηχανοποίησης και εξαγωγών στην Ελλάδα; Μέχρι το 2028, μπείτε να διαβάσετε, λέγεται, ότι η Ευρώπη θα έχει έσοδα από την ινδική κάνναβη 115 δις. Τα 55, 2 δις θα είναι από τη φαρμακευτική. Προσέξτε, τα 60,3 δις θα είναι από την ευφορική. Η ευφορική, για ψυχαγωγικούς σκοπούς, δηλαδή, θα έχει περισσότερα έσοδα από τη φαρμακευτική και μένουν 180 εκατομμύρια ευρώ για τη βιομηχανική μόνο. Όμως, η φαρμακευτική θα έχει λιγότερα έσοδα από την ευφορική.

Ο Ο.Η.Ε. με την αφαίρεση της κάνναβης, στο παράρτημα 4, βγάζει έξω τη διεθνή ενιαία σύμβαση για τα ναρκωτικά. Δεν θα υπάρχει, δηλαδή, γνωμοδότηση από τη διεθνή ενιαία σύμβαση για τα ναρκωτικά. Μένουν εκτός, δηλαδή, αυτοί που γνωμοδοτούν για τα ναρκωτικά. Δηλαδή, θα φτάσουμε στο «Γιάννης πίνει, Γιάννης κερνάει», σε ότι αφορά στη διακίνηση, με βάση το ποσοστό του 0,2%.

Σε ότι αφορά στα μονοπώλια που θα δημιουργηθούν, στη γειτονιά μας τα πράγματα είναι «θολά». Η Αλβανία στη ναρκωτική -να το πω ινδική- κάνναβη έχει μία τεράστια παραγωγή. Ο Πρόεδρος των Σκοπίων, ο Ζάεφ, τι δήλωσε πριν από λίγο καιρό; Ότι θα πάει κατά το πρότυπο του Άμστερνταμ. Θα νομιμοποιηθεί στα Σκόπια η ινδική κάνναβη για ψυχαγωγικούς λόγους. Η Βουλγαρία είναι η μοναδική χώρα της Κομισιόν, η οποία διακινεί την κανναβιδιόλη. Δηλαδή, ωραία γειτονιά θα έχουμε. Οι Αλβανοί θα παράγουν με το «μαύρο» χρήμα που διακινείται από τις συμμορίες των ναρκωτικών και στα Σκόπια θα πίνουν όλοι και θα τραγουδάνε. Θα πηγαίνουν και θα ονομάζεται και «μακεδονική» διασκέδαση, μετά και με το όνομα που δώσατε. Στη Βουλγαρία θα έχουμε τη διακίνηση στον χώρο των τροφίμων και στην Ελλάδα θα έχουμε τη φαρμακευτική. Θα είμαστε η βαλκανική χερσόνησος του Αίμου της ινδικής κάνναβης.

Εμείς τι λέμε; Γιατί δεν αξιοποιούμε τον πρωτογενή τομέα σε θεραπευτικά και αρωματικά φυτά που έχουμε; Αν δείτε στη λίστα από διάφορες μελέτες Καθηγητών, όπως διαβάζω αυτή του Αριστοτελείου Πανεπιστημίου Θεσσαλονίκης και του κ. Χρήστου Δόρδα, υπάρχουν θεραπευτικές ιδιότητες βοτάνων που μπορούν να επιλύσουν σημαντικά προβλήματα, κεφαλαλγίες, ρευματοαρθρίτιδες, πονοκεφάλους, μελαγχολίες. Υπάρχει αυτός ο θησαυρός και αυτός ο πλούτος.

Εμείς ως Ελληνική Λύση στο πρόγραμμά μας έχουμε αναφερθεί σε μία πληθώρα αρωματικών φυτών και σε τράπεζα σπόρων, διότι η μόνη τράπεζα σπόρων που μας έμεινε είναι το «Αρχιπέλαγος» στη Σάμο και η μάνα γη τί λέει; Ότι όταν χαθεί ένας σπόρος δεν αντικαθίστανται. Είναι αναντικατάστατος. Πρέπει, λοιπόν, να δώσουμε μία βαρύτητα εκεί και, μάλιστα, να δημιουργήσουμε και μία Επιτροπή στη Βουλή που να ασχολείται μόνο με τον πρωτογενή τομέα. Κατ’ εμάς είναι λάθος που έχουν συγχωνευτεί όλα τα θέματα που σχετίζονται με τον πρωτογενή τομέα στην Επιτροπή Παραγωγής και Εμπορίου. Έπρεπε να υπάρχει μία «καθαρόαιμη» Επιτροπή.

Ξεκινάει ένα Εθνικό Στρατηγικό Πλαίσιο Ανάπτυξης, από το 2021 μέχρι και το 2027, που το γνωρίζετε πολύ καλά, κύριε Γεωργιάδη, το οποίο δίνει μία βαρύτητα, πέρα από το πρόγραμμα Horizon στην αγροδιατροφή, στο μεταποιητικό στάδιο. Και αντί να κάνουμε ένα business plan, ένα action plan, πείτε το όπως θέλετε, για το πώς θα μπορέσουμε να πάμε σε ένα μεταποιητικό στάδιο με την πληθώρα των αρωματικών βοτάνων και των θεραπευτικών βοτάνων που έχουμε, μιλάμε, σήμερα, για μαριχουάνες, για ινδική κάνναβη, για θεραπευτικές ιδιότητες και πάει λέγοντας. Ξεκινάμε στραβά.

Ο Καθηγητής, ο κ. Δόρδας τι λέει; Το 1981, καλλιεργούσαμε 38.791 στρέμματα αρωματικών φυτών. Το 1991, πήγαμε στα 17.860 στρέμματα, δηλαδή, έχουμε πάρει την κατιούσα. Το 2002, καλλιεργούσαμε 23.074 στρέμματα. Σε ότι αφορά στην παραγωγή το 1981, λέει ο Καθηγητής από το Αριστοτέλειο, είχαμε 3.116 τόνους, το 1991, 1.182 και το 2002, 3.186. Δηλαδή, πώς θα μπορέσουμε να αναπτύξουμε, να βάλουμε μία αναπτυξιακή τροχιά στην Ελλάδα, με βάση τον θησαυρό και τον πλούτο της πανίδας και της χλωρίδας που έχει, και κυρίως της χλωρίδας, με το πρόγραμμα Horizon και το Εθνικό Στρατηγικό Πλαίσιο Ανάπτυξης, με χρονικό ορίζοντα το 2027, όταν έχουμε πάρει την κατιούσα σε στρεμματική απόδοση αυτών των αρωματικών φυτών. Μάλιστα, οι γεωπόνοι μιλούν και για αμειψισπορά. Δηλαδή, στο ίδιο χωράφι μπορούν να πάνε εναλλακτικές καλλιέργειες. Το «λουλούδι του Δαρβίνου», που και ο Πρόεδρος της Ελληνικής Λύσης, ο Κυριάκος Βελόπουλος μιλούσε, ή το δρακάκι, ήδη, ο κ. Καχριμάνης, ο Περιφερειάρχης Ηπείρου, το έχει δώσει στον ΕΛΓΟ- Δήμητρα δοκιμαστικά, για να πάει από το Μέτσοβο προς τα πεδινά της Ηπείρου και η απόδοση είναι για 5.000 ευρώ το στρέμμα, ενώ η πώληση είναι για 50.000 ευρώ το κιλό. Να ο πλούτος της Ελλάδος.

Γι’ αυτό εμείς, ως Ελληνική Λύση, λέμε ξεκινάμε στραβά, κύριοι. Ξεκινάμε από την ινδική κάνναβη, σε ένα πλαίσιο παγκοσμιοποιημένης φιλελεύθερης εμπορευματοποίησης του προϊόντος, με ένα καρτέλ που θα δημιουργηθεί από συγκεκριμένες εταιρείες, ενώ ελλοχεύει ο κίνδυνος αυτό να επεκταθεί, γιατί υπάρχει και μία άλλη νοοτροπία, τύπου Ολλανδίας ή Άμστερνταμ, που μιλάει και ο Ζάεφ. Έτσι, ούτε τα παιδιά μας φέρνουμε πίσω, ούτε υποδομές δημιουργούμε, αλλά ούτε βοηθούμε και τον αγρότη.

«Σπέρνουμε» φωτοβολταϊκά σε όλη την Ελλάδα. Μήπως θυμάστε και με τα φωτοβολταϊκά που δίναμε επιδότηση την κιλοβατώρα κάπου 40 λεπτά και ήρθαν μεγάλες εταιρείες, γέμισε το φορτίο της ΔΕΗ και δεν μπορούν να πάρουν με τα μικρά δάνεια που πήραν οι αγρότες τότε για να επενδύσουν στα φωτοβολταϊκά. Δεν είναι επένδυση στο χωράφι με αυτό το στυλ, αν δεν αξιοποιήσουμε τα βότανα και τον θησαυρό της Ελλάδας.

Γι’ αυτό κι’ εμείς δεν μπορούμε να δεχθούμε το συγκεκριμένο νομοσχέδιο, όταν αφήνουμε ως «ακρογωνιαίο λίθο» ανάπτυξης τον πρωτογενή τομέα, αν θέλουμε να μιλούμε για μέλλον που μπορεί να έχει στο χωράφι ο αγρότης και να μην είναι «συρρικνωμένος» σε ένα εισόδημα μιας συγκεκριμένης καλλιέργειας, που ελλοχεύει και ο κίνδυνος να πάνε πίσω κάποιες άλλες, αν όχι παραδοσιακές, γιατί οι παραδοσιακές σίγουρα φθίνουν, αλλά αυτές οι καλλιέργειες με τα αρωματικά βότανα, αρώνια, μύρτιλα, γκράνα, ιπποφαές, ρίγανη, βασιλικός, κ.α. Δεν τελειώνουν τα αρωματικά βότανα.

Άρα, λοιπόν, εμείς ως Ελληνική Λύση, είμαστε αντίθετοι. Ξεκινάμε από την τράπεζα σπόρων, από τα αρωματικά βότανα. Επενδύουμε εκεί και δεν συναινούμε να συνεχίσει σήμερα η Κυβέρνηση, διότι δεν ξέρω τι υποχρέωση απέναντι στον ΣΥΡΙΖΑ του 2017, για να νομιμοποιήσει την ινδική κάνναβη απέναντι στην παγκοσμιοποίηση των πραγμάτων, επειδή έχει πέραση αυτό, όπως λέγεται από πολυεθνικές εταιρείες, πέντε στον αριθμό. Οι μελέτες λένε, ότι πέντε εταιρείες διακινούν τα αγροτικά εφόδια, τα λιπάσματα, στον κόσμο, οι υπόλοιπες είναι «δορυφόροι» και μιλάμε για ανάπτυξη, όταν θα παραγκωνίσουμε τον μικρό κλήρο, τον μικρό αγρότη, σε δύσβατες περιοχές που θα μπορούσε, υπό τη μορφή μικρών ευέλικτων συνεταιρισμών να μιλάμε για τα αρωματικά βότανα που εκεί είναι το μέλλον και όχι η ινδική κάνναβη για εμάς και για τις επόμενες γενεές.

Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ πολύ, κύριε Πρόεδρε, κυρίες και κύριοι Βουλευτές, κύριε Υπουργέ. Πραγματικά, βλέπουμε άλλο ένα νομοσχέδιο που στοχεύει στην εξυπηρέτηση συγκεκριμένων, μεγάλης κλίμακας, επενδύσεων και όχι, στην ουσία, στην προώθηση νέων δραστηριοτήτων, καινοτόμων συνεταιριστικών επιχειρήσεων άλλου τύπου σε αυτόν τον τομέα.

Ποιο είναι το πρόβλημα, αυτή τη στιγμή, με τη φαρμακευτική κάνναβη; Είναι ότι από το 2018, που μπήκε, για πρώτη φορά, στην Ελλάδα η δυνατότητα να υπάρχει παραγωγή θεραπευτικής και χρήση θεραπευτικών σκευασμάτων κάνναβης, σήμερα δεν έχει εγκριθεί καμία, νομίμως, αιτιολογημένη αίτηση ασθενούς για χορήγηση κάποιου σκευάσματος. Αυτό δεν μπορεί να είναι, απλά, ένα στατιστικό λάθος. Είναι το μεγάλο πρόβλημα. Εσείς λέτε, ότι θέλετε να αναπτύξετε μία αγορά για τη φαρμακευτική κάνναβη. Έχει αποκλειστεί η τοπική αγορά, η τοπική κατανάλωση και λέτε, ότι θα στηριχθείτε στις εξαγωγές. Πείτε μου ένα άλλο προϊόν, το οποίο καταφέρνει να είναι δυνατό και να εξάγει, χωρίς να έχει τοπική κατανάλωση, χωρίς να έχει μία βάση τοπική. Πείτε μου ένα προϊόν.

Αυτό το νομοσχέδιο είναι το λιγότερο άστοχο. Ακόμη και αν δεχτούμε, ότι δεν θέλετε να ενισχύσετε μία - δυο συγκεκριμένες μεγάλες επενδύσεις, αλλά σας ενδιαφέρει, εν γένει, το θέμα της φαρμακευτικής κάνναβης, είναι αδύνατον να στηρίξετε μία οικονομία, ένα καινούργιο προϊόν, χωρίς καμία βάση στην Ελλάδα και μόνο με τις εξαγωγές. Δεν έχει ξαναγίνει ποτέ. Οπότε, και από αυτή την πλευρά το νομοσχέδιό σας είναι, εντελώς, λανθασμένο.

Εσείς, όμως, θέλετε να αποκλείσετε τους μικρούς που ξεκίνησαν και έχουν, αυτή τη στιγμή, μπει στην διαδικασία παραγωγής της φαρμακευτικής κάνναβης. Ξεκινήσατε από τον νόμο του 20, με τον οποίον εισαγάγατε την άμεση καταστροφή των καλλιεργειών που ξεπερνούν το 0,2 σε THC. Ένας πάρα πολύ τιμωρητικός στόχος, έναντι των μικρών παραγωγών. Μας εξήγησαν -και είχαμε πει και τότε σε εκείνο το νομοσχέδιο- πως είναι αδύνατο να ελέγξει ένας παραγωγός, εάν θα υπερβαίνει το 0,2 THC, καθώς μπορεί να συντρέχουν πάρα πολλοί λόγοι γι’ αυτή την υπέρβαση κι να τους απαγορεύετε τελικά να καλλιεργούν, ενώ το ανώτερο όριο ανοχής, είναι το 0,6 THC. Χρησιμοποιήσατε το 0,6 για ποινικές κυρώσεις, αλλά με 0,2 τους καταστρέφετε τη παραγωγή. Δηλαδή, τους βάζετε σε μία μεγάλη αβεβαιότητα.

Συνεχίζετε με αυτό το νομοσχέδιο, με υπερβολικούς περιορισμούς στο είδος εγκαταστάσεων, τις προϋποθέσεις αδειοδότησης και γενικά τη θεωρείτε μία ύποπτη καλλιέργεια τη φαρμακευτική κάνναβη, ενώ στο άρθρο 16, βάζετε σημαντικούς περιορισμούς στη διάθεση πολλαπλασιαστικού υλικού του προϊόντος που την κάνει εξαρτημένη καλλιέργεια.

Εμείς είμαστε θετικοί ως ΜέΡΑ25 με την ανάπτυξη της φαρμακευτικής κάνναβης. Όμως, σε αυτό το νομοσχέδιο, όπως και σε τόσα άλλα της Κυβέρνησής σας, στρέφεστε, προφανώς, στην εξυπηρέτηση συγκεκριμένων μεγάλων επενδύσεων και γι’ αυτό δεν κάνετε ένα νομοσχέδιο, μαζί με το Υπουργείο Υγείας, που να λύνει, μία και καλή, το θέμα του ΕΟΦ, που να κλείνει το θέμα του μπλοκαρίσματος της αδειοδότησης προϊόντων φαρμακευτικής κάνναβης στην ελληνική αγορά. Γι’ αυτό θα είναι αποτυχημένη και αυτή η προσπάθεια, καθώς, όπως σας είπα πριν, δεν υπάρχει κανένα προηγούμενο προϊόν που εξάγεται μόνο, χωρίς να βασίζεται, πόσο μάλλον στις περιόδους κρίσεων και δυσκολιών, στην τοπική αγορά. Όποιο προϊόν, οποιασδήποτε χώρας είναι δυνατό και εξάγεται δυνατά, στηρίζεται και σε μία τοπική αγορά. Εσείς αυτή δεν θέλετε να τη δημιουργήσετε, για να μην ωφελήσετε, προφανώς, τους μικρούς.

Γι’ αυτό εμείς ως ΜέΡΑ 25, αν και θα θέλαμε να στηρίξουμε ένα νομοσχέδιο, επιφυλασσόμαστε αν θα το καταψηφίσουμε στην Ολομέλεια.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Περνάμε στους συναδέλφους που έχουν ζητήσει τον λόγο, ξεκινώντας από τον κ. Αραχωβίτη.

**ΣΤΑΥΡΟΣ ΑΡΑΧΩΒΙΤΗΣ:** Καλησπέρα σας και χρόνια πολλά σε όλους. Βρισκόμαστε ξανά μετά τις γιορτές, συνεχίζοντας με την εξ αποστάσεως διαδικασία. Ελπίζουμε να προχωρήσει η διαδικασία των εμβολιασμών γρήγορα και ομαλά, έτσι ώστε να μπορέσουμε, επιτέλους, να ξαναμπούμε σε κανονικές συνθήκες συνεδριάσεων των Επιτροπών, της Ολομέλειας και όλων των διαδικασιών της Βουλής.

Σχετικά με το νομοσχέδιο που εισάγεται και συζητάμε σήμερα στην Επιτροπή μας. Να σημειώσουμε ξανά, ότι η χώρα μας με τον νόμο 2018, στον οποίο αναφέρθηκε και ο Εισηγητής μας, με το Υπουργείο Υγείας να είναι ο επισπεύδων, δημιούργησε ένα πρωτοποριακό θεσμικό πλαίσιο σε όλη την Ευρώπη, δίνοντας το συγκριτικό πλεονέκτημα στη χώρα μας για δημιουργία επενδύσεων στον φαρμακευτικό τομέα, μπροστά απ’ όλες τις άλλες ευρωπαϊκές χώρες.

Μάλιστα, να θυμίσω, ότι στη Διεθνή Έκθεση Θεσσαλονίκης, τον Σεπτέμβριο του 2019, ήταν ο ίδιος ο Πρωθυπουργός, ο σημερινός Πρωθυπουργός, ο κ. Μητσοτάκης, ο οποίος πανηγύριζε, ότι γίνονται επενδύσεις 470 εκατομμυρίων ευρώ στον φαρμακευτικό τομέα στη χώρα μας. Μέσα σε αυτές ήταν και οι επενδύσεις στην φαρμακευτική κάνναβη.

Βέβαια, για να μιλήσουμε και επιστημονικά, έρευνες έχουν αποδείξει τις ευεργετικές, σε συγκεκριμένες παθήσεις, ιδιότητες της κάνναβης. Δεν είναι οι ευφορικές ιδιότητες που συζητάμε εδώ. Μη συγχέουμε τα πράγματα, γιατί αυτή τη σύγχυση την είχε πάθει και η Νέα Δημοκρατία ως Αντιπολίτευση. Όμως, βλέπουμε με χαρά, ότι επανέρχεται στη λογική και στα επιστημονικά δεδομένα. Άρα, οι φαρμακευτικές ιδιότητες, τις οποίες, κυρίως, χώρες, όπως το Ισραήλ και ο Καναδάς, αλλά και άλλες χώρες, έχουν προχωρήσει ερευνητικά, έχουν αποδείξει τις ιατρικές ιδιότητες, τόσο του THC, όσο και του CBD. Βλέπουμε, ότι αυτές οι χώρες είναι αυτές που επενδύουν στη χώρα μας.

Το συγκριτικό πλεονέκτημα, όμως, που δόθηκε στη χώρα μας, το χάσαμε, λόγω των καθυστερήσεων στην έκδοση συγκεκριμένων υπουργικών αποφάσεων, έτσι ώστε άλλες χώρες ανέπτυξαν ένα αντίστοιχο θεσμικό πλαίσιο με το δικό μας, χάνοντας τη δυναμική που υπήρχε, όταν δημιουργήθηκε το αρχικό θεσμικό πλαίσιο.

Εν πάση περιπτώσει, επανερχόμαστε στο σήμερα και τα βασικά σημεία που θέλω να επισημάνω είναι δύο. Το ένα είναι, σχετικά με την εξαίρεση των επενδύσεων σε γη υψηλής παραγωγικότητας. Πρόκειται για μία θερμοκηπιακή καλλιέργεια, η οποία έχει όλες τις ανάγκες και τις απαιτήσεις όλων των άλλων καλλιεργειών, υπό κάλυψη, σε θερμοκήπιο. Δεν μπορούμε να κατανοήσουμε τη λογική που αυτού του τύπου η επένδυση εξαιρείται από τη γη υψηλής παραγωγικότητας. Η γη υψηλής παραγωγικότητας, εκτός από το έδαφος, έχει και τις υποδομές σε άρδευση, σε καθαρό νερό για άρδευση καλλιεργειών και μία σειρά άλλες υποδομές και δυνατότητες, τις οποίες με το προτεινόμενο νομοθετικό πλαίσιο, με τη προτεινόμενη νομοθετική ρύθμιση, εξαιρείτε. Δεν μπορούμε να καταλάβουμε τη λογική. Μην ισχυριστείτε, ότι πρόκειται για προστασία της γης υψηλής παραγωγικότητας, γιατί εσείς είσαστε αυτοί, η Κυβέρνηση και το Υπουργείο Περιβάλλοντος, που απελευθερώσατε μέχρι ένα μεγαβάτ την εγκατάσταση φωτοβολταϊκών σε γη υψηλής παραγωγικότητας. Μάλιστα, σε επενδύσεις που δεν έχουν καμία σχέση με την παραγωγή. Άρα, δεν είναι αυτός ο λόγος. Περιμένουμε τον λόγο, για τον οποίο εξαιρείτε και πολύ περισσότερο περιμένουμε να άρετε αυτή την εξαίρεση.

Το δεύτερο είναι, σε σχέση με το πολλαπλασιαστικό υλικό. Το πολλαπλασιαστικό υλικό, προφανώς, είναι φυτικό υλικό που παράγεται από μονάδες εξειδικευμένες στην παραγωγή σπόρων και φυτοπολλαπλασιαστικού υλικού. Με τον περιορισμό που δίνετε στην καθετοποίηση, αποκλείετε όλες τις άλλες περιφερειακές μονάδες, οι οποίες θα μπορούσαν να συνεργαστούν. Το αποτέλεσμα ποιο θα είναι; Να γίνετε εισαγωγή, ενδεχομένως, φυτοπολλαπλασιαστικού υλικού για την ανάπτυξη της καλλιέργειας, αποκλείοντας τη δυνατότητα συνεργατισμού που θα μπορούσε να γίνει με άλλες τοπικές επιχειρήσεις αφενός, αφετέρου, τη διεύρυνση των ωφελειών που μπορεί να πάρει η εθνική οικονομία.

Σας καλούμε και αυτό το σημείο να το επανεξετάσετε.

Σας ευχαριστώ για τον χρόνο και θα τοποθετηθούμε στη συνέχεια, αφού υπάρξουν και οι διευκρινήσεις από τον Υπουργό.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ πολύ, κύριε Πρόεδρε. Κυρίες και κύριοι συνάδελφοι, δεν νομοθετούμε σε κενό, γι’ αυτό οφείλουμε να κάνουμε και μία αναδρομή.

Η φαρμακευτική κάνναβη απασχόλησε την Κυβέρνηση ΣΥΡΙΖΑ και ειδικά το Υπουργείο Αγροτικής Ανάπτυξης και Τροφίμων, γιατί στη χώρα μας ήταν πολλοί οι ασθενείς που αναζητούσαν, με μεγάλο κόστος, το συγκεκριμένο φάρμακο. Το πρώτο ουσιαστικό βήμα που κάναμε ήταν να καταστήσουμε δυνατή τη χρήση της φαρμακευτικής κάνναβης στην Ελλάδα. Γι’ αυτό και τον Ιούλιο του ίδιου χρόνου με σχετική κοινή υπουργική απόφαση, μεταφέραμε την κάνναβη και τη ρητίνη από τον πίνακα α΄ ταξινόμησης ναρκωτικών στον πίνακα β΄. Αυτός ήταν ο πρώτος και πολύ βασικός λόγος που τον Μάρτιο του 2018 ψηφίσαμε τον ν. 4523, με τον οποίο επιτρέπεται η παραγωγή τελικών -επαναλαμβάνω τελικών- προϊόντων φαρμακευτικής κάνναβης.

Ο δεύτερος λόγος, ήταν να δώσουμε τη δυνατότητα σε φυσικά και νομικά πρόσωπα να καλλιεργούν τη φαρμακευτική κάνναβη, με αποκλειστικό σκοπό την παραγωγή τελικών προϊόντων. Γι’ αυτό και διασφαλίσαμε τον απόλυτο έλεγχο της παραγωγικής διαδικασίας από την εισαγωγή σπόρων και πολλαπλασιαστικού υλικού, μέχρι την έξοδο μόνο -το επαναλαμβάνω- μόνο του τελικού προϊόντος.

Ο τρίτος λόγος, ήταν η προώθηση επενδύσεων σε έναν τομέα που η Ελλάδα είχε ευνοϊκές κλιματολογικές συνθήκες και συγκριτικά πλεονεκτήματα, όπως το μειωμένο κόστος θέρμανσης λόγο κλίματος, η υψηλή ένταση και διάρκεια ηλιοφάνειας, η πρόσβαση στην ευρωπαϊκή αγορά.

Ο τέταρτος, ήταν η ανάπτυξη ενός κλάδου με σημαντική ζήτηση. Πολλές εκθέσεις διεθνών οργανισμών μιλούσαν για μία αγορά που παρουσιάζει ετήσιο ρυθμό αύξησης πάνω από 60%.

Και ο πέμπτος λόγος, ήταν η διεύρυνση της παραγωγικής βάσης για τους Έλληνες αγρότες, με τη δημιουργία συνεταιριστικών σχημάτων. Ήθελαν και με αυτόν τον τρόπο να μπουν οι αγρότες σε συγκεκριμένη διαδικασία.

Εσείς, κυρίες και κύριοι συνάδελφοι της Νέας Δημοκρατίας, πώς προσεγγίσατε όλους αυτούς τους λόγους; Όταν κάναμε την παρουσίαση, οι επισπεύδοντες Υπουργοί Οικονομικών, Υγείας και Αγροτικής Ανάπτυξης στην ΕΣΗΕΑ, βρεθήκαμε μπροστά σε χαρακτηριστικές δηλώσεις δύο Υπουργών, του σημερινού επισπεύδοντος της τωρινής νομοθετικής παρέμβασης, του κ. Γεωργιάδη, που είπε, ότι «η πρώτη επένδυση που φέρνει ο ΣΥΡΙΖΑ στην Ελλάδα είναι ο μπάφος». Το επαναλαμβάνω, είναι ο «μπάφος». Βεβαίως, και του συνυπογράφοντος σήμερα δεύτερου Υπουργού, του κ. Βορίδη, που είχε δηλώσει, ότι «ο ΣΥΡΙΖΑ νομοθετεί την ανεξέλεγκτη καλλιέργεια του χασίς».

Δυστυχώς, κυρίες και κύριοι συνάδελφοι της Νέας Δημοκρατίας, με την ψήφο σας αυτή τη στάση την υιοθετήσατε. Αντί με θάρρος να υποστηρίξετε ένα εγχείρημα που από τη μία, έδινε λύση στην αγωνία τόσων ασθενών και από την άλλη, θα τόνωνε την οικονομία και θα έβαζε δυναμικά τη χώρα μας σε μία νέα αγορά, δημιουργώντας εκατοντάδες θέσεις εργασίας, κρίνατε, ότι ήταν πολιτικά ωφέλιμο να βρείτε καταφύγιο στην «ποντικότρυπα» των πιο φοβικών και συντηρητικών αντανακλαστικών. Ασφαλώς, και δεν μπορώ να αγνοήσω τις θετικές απόψεις που εξέφρασαν τότε η Δημοκρατική Συμπαράταξη, το Ποτάμι και η Ένωση Κεντρώων. Για τη στάση, βέβαια, του Κ.Κ.Ε. μόνο μία απάντηση θα δώσω και σήμερα. Παντού στον κόσμο, όλο και περισσότεροι άνθρωποι, αναζητούν στην αγορά προϊόντα φαρμακευτικής κάνναβης, για να γιατρέψουν τον πόνο τους. Γιατί να τους το στερήσουμε;

Μία αναφορά και σε αυτά που είπε ο εκπρόσωπος της Ελληνικής Λύσης, ο κ. Μπούμπας. Κύριε Μπούμπα, υπάρχει τράπεζα γενετικού υλικού σε αυτή τη χώρα. Τη φτιάξαμε εμείς και είναι στη Θέρμη Θεσσαλονίκης. Μπορείτε να πάτε να δείτε πόση αξιόλογη δουλειά έχει γίνει, ιδιαίτερα, μέσα από ένα πλαίσιο που έχουμε θεσμοθετήσει για αρκετά αρωματικά φυτά σε όλη τη χώρα.

Εσείς, λοιπόν, κυρίες και κύριοι συνάδελφοι της Νέας Δημοκρατίας, σήμερα που είδατε, ότι, όχι απλά διαψευσθήκατε, αλλά ότι υπήρξε τεράστιο ενδιαφέρον, έρχεστε και προτείνετε αλλαγές. Εμείς θα τις δούμε τις αλλαγές. Για εμάς, όμως, κυρίαρχο στοιχείο αυτή την ώρα, είναι ότι οι 94 χορηγηθείσες, μέχρι σήμερα, άδειες εγκατάστασης σε έντεκα περιφερειακές ενότητες της χώρας, δικαιώνουν την Κυβέρνηση ΣΥΡΙΖΑ, που παρ’ όλες τις απαξιωτικές και φοβικές αναφορές της τότε Αξιωματικής Αντιπολίτευσης, προχώρησε στη νομοθέτηση του θεσμικού πλαισίου για τη δραστηριότητα αυτή. Είναι, εντελώς, προσχηματική η αναφορά σας, ότι με τις επιχειρούμενες νομοθετικές τροποποιήσεις θα αυξηθεί, περαιτέρω, το επενδυτικό ενδιαφέρον, όταν μέσα σε τρία χρόνια έχουν χορηγηθεί τόσες άδειες.

Από τη δική μας νομοθεσία, κυρίες και κύριοι συνάδελφοι, πήραμε 94 άδειες εγκατάστασης. Από τη δική σας, κύριοι της Νέας Δημοκρατίας, να δούμε αν θα μπορέσετε να βάλετε, τουλάχιστον, μία να λειτουργήσει. Εμείς θα ακούσουμε τους φορείς του χώρου και ιδιαίτερα αυτούς που ανταποκρίθηκαν στο κάλεσμα μας, να επενδύσουν στη συγκεκριμένη παραγωγική διαδικασία και τότε θα τοποθετηθούμε στις επιμέρους τροποποιήσεις και παρεμβάσεις που κάνει η Κυβέρνηση της Νέας Δημοκρατίας.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Σαρακιώτης.

**ΙΩΑΝΝΗΣ ΣΑΡΑΚΙΩΤΗΣ:** Καλησπέρα, κύριε Πρόεδρε. Η ανάληψη της διακυβέρνησης της χώρας από τον ΣΥΡΙΖΑ το 2015, όλοι θυμόμαστε, ότι συνοδεύτηκε από μία πρωτοφανή στα χρονικά παραφιλολογία, αλλά και σπέκουλα σε όλα τα επίπεδα. Μία υπονόμευση, έναν διαρκή χλευασμό για οτιδήποτε προωθούσαμε νομοθετικά σε όλα τα επίπεδα. Από τη προεκλογική κινδυνολογία της Νέας Δημοκρατίας, ότι έρχονται οι κουμουνιστές και θα σας πάρουν τα σπίτια, αλλά και τις ελλείψεις σε χαρτί υγείας, οι οποίες θα δημιουργούνταν, όταν ο ΣΥΡΙΖΑ έρθει στην εξουσία, έως τη σπέκουλα για την έξοδο της χώρας από το ΝΑΤΟ, αλλά και το αλήστου μνήμης «η κατάργηση των Χριστουγέννων» από τον ΣΥΡΙΖΑ, του κ. Βορίδη.

Κατά τη διάρκεια της διακυβέρνησης ΣΥΡΙΖΑ, ζήσαμε πρωτοφανείς επιθέσεις για την τότε προδοτική Συμφωνία των Πρεσπών, η οποία μετεκλογικά άλλαξε και την τιμά και την εφαρμόζει, κατά γράμμα, η Νέα Δημοκρατία, ενώ ο κ. Μητσοτάκης δέχεται τις θερμές ευχαριστίες του κυρίου Ζάεφ για την αμέριστη συμπαράσταση της χώρας μας στην ενταξιακή πορεία της Βόρειας Μακεδονίας στην Ευρωπαϊκή Ένωση. Καταγγελλόταν -θυμόμαστε όλοι- τότε, ο κρατισμός του ΣΥΡΙΖΑ, ο οποίος συνδεόταν με αθρόες προσλήψεις μετακλητών στο Δημόσιο και βλέπουμε τώρα, επί Νέας Δημοκρατίας, τον υπερδιπλασιασμό των μετακλητών υπαλλήλων, την αύξηση των απολαβών τους, αλλά και τη μείωση των προσόντων τους, καθώς δεν πρέπει να έχουν, πλέον, διδακτορικά, γιατί θα είναι σίγουρα τεμπέληδες, όπως μας πληροφόρησε και ο συνεργάτης, επί των οικονομικών του Κυριάκου Μητσοτάκη, ο κ. Πατέλης. «Λάβρος» ήταν ο σημερινός Πρωθυπουργός και τα υπόλοιπα στελέχη της Νέας Δημοκρατίας και για ζητήματα ασφάλειας και σήμερα βλέπουμε δολοφονίες δημοσιογράφων μέρα μεσημέρι, ανθρώπους του υποκόσμου και κυκλώματα να απειλούν Υπουργούς της Κυβέρνησης, εντός των γραφείων τους και τον υπαρχηγό της εγκληματικής οργάνωσης, της Χρυσής Αυγής, Χρήστο Παππά, να παραμένει ασύλληπτος.

Απ’ όλα τα παραπάνω, αναρωτιέται κανείς, στη φαρμακευτική κάνναβη θα σταματούσε η υποκρισία σας; Και τι δεν μας είχατε πει, όταν αντιλαμβανόμενοι τότε τη δυναμική του τομέα αυτού ως Κυβέρνηση ΣΥΡΙΖΑ, αγγίξαμε ένα θέμα, το οποίο εθεωρείτο έως τότε ταμπού. Όταν φέραμε ένα νομοθέτημα, το οποίο άνοιξε τη σχετική οικονομική δραστηριότητα, συντεταγμένα και με όρους, οι οποίοι εξειδικεύτηκαν και με τη σχετική απόφαση του Μαΐου του 2018.

Σήμερα, έρχεστε και προσπαθείτε ακόμη και να οικειοποιηθείτε, ό,τι εμείς πράξαμε στον τομέα αυτό. Δεν διστάζετε να μιλήσετε ακόμη και για δική σας πρωτοβουλία. Και όλα αυτά, χωρίς να έχετε ζητήσει ούτε μία συγγνώμη από τους ψηφοφόρους πρώτα απ’ όλα, τους οποίους εξαπατήσατε.

Τώρα, ας «ξεθάψουμε από τους τόνους της λάσπης» που είχατε πετάξει στον ΣΥΡΙΖΑ το 2018, ψηφίζοντας στη Βουλή το νομοσχέδιο για την παραγωγή, εξαγωγή και διάθεση προϊόντων φαρμακευτικής κάνναβης, τις τοποθετήσεις των στελεχών σας. Με πρώτο τον σημερινό Υπουργό, πρώην Αγροτικής Ανάπτυξης και σήμερα Εσωτερικών, τον κ. Βορίδη, ο οποίος από το βήμα της Βουλής αναρωτιόταν, αν «η απάντηση που έχουμε να δώσουμε σε μία κοινωνία, η οποία ρημάζεται από τα ναρκωτικά, είναι η ανεξέλεγκτη καλλιέργεια του χασίς; Ανεξέλεγκτη η καλλιέργεια του χασίς, αυτό νομοθετείτε σήμερα», αυτό μας έλεγε ο κ. Βορίδης. Σήμερα, το προεκλογικό χασίς, έγινε μετεκλογική βιομηχανική κάνναβη, ενώ η καλλιέργειά της, κατά τον κ. Βορίδη, αποτελεί πολιτική επιλογή αυτής της Κυβέρνησης.

Για τον δε σημερινό Υπουργό Ανάπτυξης, τον κ. Γεωργιάδη, η σημερινή βιομηχανική κάνναβη, ήταν ο «μπάφος». Καθώς, ο ίδιος τότε δήλωνε, ότι «η πρώτη επένδυση που έφερε ο ΣΥΡΙΖΑ στην Ελλάδα, είναι ο «μπάφος», το χασίς. Πολύ ταιριαστό, πάει πακέτο με την ιδεολογία και την εικόνα αυτής της Κυβέρνησης». Αυτό ανέφερε ο κ. Γεωργιάδης τότε. Τέτοια ήταν η απαξία για μία βιομηχανία και ένα πεδίο ιατρικής έρευνας, το οποίο συνιστά αιχμή παγκοσμίως, εδώ και πολλά χρόνια.

Ο σημερινός Υφυπουργός Εξωτερικών και γιατρός μάλιστα στο επάγγελμα, ο κ. Βλάσης, δήλωνε το 2018 από τα έδρανα της Αντιπολίτευσης: «Δεν θα επιτρέψουμε η Πατρίδα μας, η Ελλάδα, να γίνει μία απέραντη φυτεία χασισοκαλλιέργειας». Σήμερα, μάλλον, επιτρέπεται, από ότι αντιλαμβάνομαι.

Ο νυν Υφυπουργός Ναυτιλίας, πριν γίνει Υφυπουργός, ο κ. Κατσαφάδος, εξέφραζε την ανησυχία του από το βήμα της Βουλής και ήθελε να ενημερώσει τους γονείς για τους κινδύνους από το νομοθέτημα της Κυβέρνησης του ΣΥΡΙΖΑ για τη νέα γενιά. Τότε μόνο ως «διαφθορείς της νεολαίας δεν μας είχε καταγγείλει.

Τέλος ο σημερινός Εισηγητής της Νέας Δημοκρατίας και συνάδελφος ο κ. Κέλλας, επεσήμαινε, ότι «η νομιμοποίηση της χρήσης ναρκωτικών του εμπορίου σε μία εποχή και σε μια χώρα που μαστίζεται από το εμπόριο ναρκωτικών, εμείς δεν τη θεωρούμε πρόοδο». Μάλλον, σήμερα τη θεωρείτε πρόοδο και σας καλωσορίζουμε σε αυτή την πρόοδο.

Να, λοιπόν, που μετά από δυο χρόνια στασιμότητας και αδιαφορίας, όσον αφορά τις αδειοδοτήσεις, επί της συγκεκριμένης οικονομικής δραστηριότητας, η Νέα Δημοκρατία, η οποία εξακολουθεί -αν δεν κάνω λάθος- να έχει Βουλευτές από την Αθήνα, τον Πειραιά, από την Αρκαδία, από τη Λάρισα, και όχι από την Κολομβία και τη Τζαμάικα, έρχεται και υπερθεματίζει των διατάξεων και μάλιστα τις οικειοποιείται με άγχος και αγωνία, αναφερόμενη σε δική της πρωτοβουλία.

Κυρίες και κύριοι της Νέας Δημοκρατίας, όπως προκύπτει από ακόμη ένα νομοσχέδιο, εκτίθεστε και καλείστε να υπερασπιστείτε και να υπερψηφίσετε κάτι που μέχρι που μέχρι χθες λοιδορούσατε. Τον τρόπο που πολιτεύεστε θα τον ζήλευε σίγουρα και ο Εσκομπάρ, όταν είχε ασχοληθεί με την πολιτική. Ανεύθυνα, υποκριτικά, αστειευόμενοι, χλευάζοντάς μας, αντιμετωπίσατε και προεκλογικά, αλλά και τα προηγούμενα χρόνια τους πολίτες και σήμερα δεν θα σας επιτρέψουμε να συνεχίσετε ακάθεκτοι στον ίδιο σκοπό από τις κυβερνητικές θέσεις ευθύνης.

Σας καλωσορίζουμε, λοιπόν, στην πραγματικότητα και δεχόμαστε την έμπρακτη, δια του νομοσχεδίου συγνώμη σας -έχετε πει πολλές το τελευταίο χρονικό διάστημα και θα ακολουθήσουν φαντάζομαι και άλλες- η οποία έρχεται καθυστερημένα. Η πρωτοπόρος το 2018 Ελλάδα, όπως ανέφερε και ο Εισηγητής, ο Αλέξης Χαρίτσης, έχει, ήδη, καταστεί ουραγός και την έχουν ξεπεράσει κράτη της Ευρωπαϊκής Ένωσης παρομοίου μεγέθους, όπως η Πορτογαλία και η Δανία.

Σας καλούμε, έστω και τώρα, να προχωρήσουμε σε μία εθνική στρατηγική ανάπτυξης του κλάδου, χωρίς τις αμετροέπειες που έως τον Ιούλιο του 2019 ακούγαμε.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.Κυρίες και κύριοι συνάδελφοι, ο ν.4523/2018 για την παραγωγή τελικών προϊόντων φαρμακευτικής κάνναβης, τον οποίο επεξεργάστηκε και ψήφισε η προηγούμενη Κυβέρνηση, έδινε τη δυνατότητα, υπό αυστηρά κριτήρια, να παράγεται κάνναβη του είδους Sativa L σε περιεκτικότητα τετραυδροκανναβινόλη ( THC), άνω του 0,2%, με αποκλειστικό σκοπό την παραγωγή τελικών φαρμακευτικών προϊόντων.

Ο νόμος προέβλεπε, ότι τα προϊόντα αυτά μπορούν, υπό όρους, να διατίθενται για ασθενείς που το είχαν ανάγκη εντός της χώρας, αλλά, ταυτόχρονα άνοιγε τις δυνατότητες της ελληνικής οικονομίας στοn, διεθνώς, αναπτυσσόμενο κλάδο των προϊόντων φαρμακευτικής κάνναβης.

Ο νόμος της προηγούμενης Κυβέρνησης περιελάβανε, ταυτόχρονα, και όλες τις απαραίτητες ρυθμίσεις για την αδειοδότηση των σχετικών μονάδων, με βασική αρχή την αναγκαιότητα συγκέντρωσης όλης της παραγωγικής διαδικασίας σε έναν αυστηρά φυλασσόμενο χώρο.

Τέλος, ο νόμος του ΣΥΡΙΖΑ τροποποιούσε και το σύστημα κατάταξης των ναρκωτικών ουσιών, ώστε να καταστεί εφικτή και νόμιμη η παραγωγή και διάθεση της συγκεκριμένης ποικιλίας για ιατρικούς σκοπούς. Έκτοτε, το νέο αυτό θεσμικό πλαίσιο έχει παράξει αποτελέσματα με δεκάδες αιτήσεις αδειοδότησης προς τα αρμόδια Υπουργεία.

Όπως είναι λογικό, η Εθνική Αντιπροσωπεία, αρχής γενομένης από σήμερα, είναι σε θέση να συζητήσει με μεγαλύτερη «ωριμότητα» τις ατέλειες και τις επιμέρους βελτιώσεις που ο υφιστάμενος νόμος χρειάζεται. Το συγκεκριμένο, υπό ψήφιση, νομοσχέδιο είναι, επί της ουσίας, μία τροποποίηση του ν.4523/2018. Αυτό που άλλαξε, βέβαια, σε σχέση με το 2018 είναι, ότι σήμερα απουσιάζουν από τη δημόσια συζήτηση οι φωνασκίες και ο ηθικός πανικός που «καλλιεργούσαν» οι ίδιοι εκπρόσωποι του σημερινού κυβερνώντος κόμματος. Για τον παραπάνω λόγο καλωσορίζουμε τη Νέα Δημοκρατία στο μέτωπο της λογικής και συγχαίρουμε τον Υπουργό, επί της αρχής, για την προσπάθεια να βελτιώσει μία αναπτυξιακή πρωτοβουλία που ο ίδιος είχε λοιδορήσει.

Το υπό ψήφιση σχέδιο νόμου εστιάζει στα προβλήματα που προέκυψαν στις υπό εξέλιξη αδειοδοτικές διαδικασίες και παρακάτω θα θέσω ορισμένα συγκεκριμένα ερωτήματα για τις αλλαγές που φαίνεται να κάνει. Θα ήθελα, όμως, να σημειώσω, ότι η σημερινή προσπάθεια και με δεδομένη την, επί της αρχής, προσέγγιση από πλευράς αντιπολίτευσης, θα μπορούσε να είναι περισσότερο τολμηρή. Θα μπορούσε να κάνει περισσότερα στην κατεύθυνση της κάλυψης των αναγκών των ασθενών στη χώρα μας. Η άρση του υποτιθέμενου κρατικού μονοπωλίου που προβλέπει το σχέδιο νόμου με το άρθρο 3, είναι ένα θετικό βήμα σε αυτή την κατεύθυνση, αλλά σήμερα, πλέον, επείγει η συγκρότηση ενός Εθνικού Μητρώου Ασθενών που να έχουν δικαίωμα να προμηθεύονται τα σχετικά σκευάσματα.

Επίσης, ο νόμος θα μπορούσε να βάζει και τις βάσεις για τον μακροχρόνιο αναπτυξιακό σχεδιασμό, σε ζητήματα που σχετίζονται με την εκμετάλλευση της συγκεκριμένης καλλιέργειας και των δυνητικών χρήσεων γης στη μεταποίηση και στη χημική βιομηχανία.

Γι’ αυτόν το λόγο θεωρώ, ότι απουσιάζει μία ρύθμιση για τη συγκρότηση της Εθνικής Υπηρεσίας Κάνναβης, όπως, εξάλλου, προβλέπεται και από τον Οργανισμό Ηνωμένων Εθνών, που να αποτελεί ρυθμιστικό ρόλο, μεταξύ των διαφορετικών υπηρεσιών που εμπλέκονται και να σχεδιάζει ιδιαίτερα την ερευνητική προσπάθεια στο συγκεκριμένο επίπεδο.

Εν κατακλείδι, θα ήθελα να θέσω, όπως είπα και πριν, πέντε βασικά ερωτήματα προς τον Υπουργό. Πρώτον, η εξαίρεση της γης υψηλής παραγωγικότητας -αναφέρθηκε προηγουμένως- από τις εκτάσεις, στις οποίες μπορεί να καλλιεργηθεί η βιομηχανική κάνναβη υπονοεί, ότι το συγκεκριμένο φυτό απαιτεί εκτατικές καλλιέργειες, που θα καλύπτουν μεγάλο μέρος της καλλιεργήσιμης γης στη χώρα. Η πραγματικότητα, όμως, κύριοι συνάδελφοι, είναι πολύ διαφορετική. Με το υφιστάμενο θεσμικό πλαίσιο όλοι οι επενδυτές πρέπει να κάνουν και έναν ελάχιστο βαθμό επεξεργασίας του τελικού προϊόντος και άρα, οι αιτήσεις θα είναι για περιορισμένες μόνο εκτάσεις. Ταυτόχρονα, η εξαίρεση της γης υψηλής παραγωγικότητας είναι ενάντια στα επιστημονικά δεδομένα. Η κάνναβη απαιτεί μεγάλες ποσότητες νερού. Είναι, ιδιαιτέρως, υδροβόρα και άρα, χρειάζεται εδάφη με επάρκεια στα δίκτυα ύδρευσης. Γιατί, λοιπόν, προβαίνετε σε αυτόν τον υπερβολικό περιορισμό;

Δεύτερον, το γεγονός, ότι όλο το σύστημα ελέγχου των κυρώσεων των αρμοδίων οργάνων το αφήνετε να προσδιοριστεί με εξουσιοδοτικές διατάξεις, δεν βοηθά τον εξορθολογισμό της δημόσιας συζήτησης, σχετικά με τους υποτιθέμενους κινδύνους για τη δημόσια υγεία.

Νομίζω, ότι, κατ’ ελάχιστον, ο Υπουργός πρέπει να μας μιλήσει για τις προθέσεις του στο συγκεκριμένο ζήτημα, ώστε να διασκεδαστούν οι όποιες υπερβολικές -κατά τη γνώμη μου- ανησυχίες.

Τρίτον, πρέπει να ξανασυζητήσουμε το ζήτημα του περιορισμού, που θέτει ο νόμος αναφορικά με την υποχρέωση εξαγωγής μόνο τελικών σκευασμάτων. Πρέπει να σκεφτούμε τον τρόπο, με τον οποίο, με δεδομένο το ότι σήμερα διαμορφώνεται μία διεθνής αγορά με συγκεκριμένα χαρακτηριστικά, χωρίς εκπτώσεις σε ζητήματα ασφαλείας, το προϊόν που θα παράγεται στην Ελλάδα θα είναι, διεθνώς, ανταγωνιστικό. Ο περιορισμός των τριάντα γραμμαρίων, που αναφέρεται στην παρ. 1 του άρθρου 14, για την εξαγωγή ξηρού ανθού είναι -θεωρώ- υπερβολικός. Νομίζω, κύριε Υπουργέ, ότι η ρύθμιση αυτή μπορεί να τροποποιηθεί, ανάλογα με το τι ισχύει σε άλλες χώρες.

Τέταρτον, ταυτόχρονα στο ίδιο άρθρο 14, παρ. 2, το σχέδιο νόμου θέτει ως προϋπόθεση κάθε μονάδα που παράγει ξηρό ανθό προς εξαγωγή να έχει υποβάλει αίτηση για την παραγωγή ενός επιπλέον τελικού προϊόντος. Αυτό θεωρώ, ότι είναι ένας υπέρμετρος παρεμβατισμός στη δυνατότητα των επενδυτών να διαμορφώνουν οι ίδιοι το business plan τους και γι’ αυτό πρέπει να επανεξεταστεί.

Τέλος, πέμπτον, ίσως σημαντικότερο, κατά την άποψή μου, απ’ όλα, με τον σημερινό νόμο η εγχώρια φαρμακευτική βιομηχανία δεν μπορεί να χρησιμοποιήσει την τελική πρώτη ύλη, γιατί ο νόμος θέλει όλους τους καλλιεργητές να κάνουν και τους βιοτέχνες. Αυτό το σημείο σίγουρα πρέπει να το συζητήσουμε τις επόμενες ημέρες, μαζί και με τους συλλογικούς φορείς, για να βρούμε εναλλακτικές που να δημιουργούν κίνητρα για τη δημιουργία «αλυσίδων» αξίας στο εσωτερικό της χώρας, χρησιμοποιώντας και τις υφιστάμενες, εν ενεργεία, παραγωγικές δυνάμεις στον τόπο μας.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο Υπουργός, ο κ. Γεωργιάδης, με την ομιλία του οποίου θα ολοκληρωθεί και η σημερινή συνεδρίαση.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πάρα πολύ, κύριε Πρόεδρε. Πριν ξεκινήσω, να εκφράσω τα συλλυπητήριά μου σε όλη την οικογένεια της άγρια δολοφονημένης στα Γλυκά Νερά, ένα έγκλημα που έχει σοκάρει όλη την Ελλάδα και ελπίζω πολύ γρήγορα να βρεθούν οι δράστες και να τιμωρηθούν παραδειγματικά.

Μπαίνουμε λίγο σε αυτά που με ρωτήσατε και αφήνω το κομμάτι του νομοσχεδίου στο τέλος. Σε ότι αφορά αυτά που είπε ο κ. Χαρίτσης, τα απάντησα. Σε ότι αφορά στο κομμάτι του νομοσχεδίου θα αναφερθώ παρακάτω στην ομιλία μου, όμως, τα υπόλοιπα για την πλατφόρμα τα είπα.

Σε ότι αφορά στον συνάδελφο από το Κίνημα Αλλαγής, αναφερθήκατε, αγαπητέ κύριε συνάδελφε, στο πρόγραμμα δανειοδοτήσεων στο Παρατηρητήριο Ρευστότητας και σε όλα τα υπόλοιπα και το τι έχουμε κάνει. Να πω, ότι από την 1.3.2020 έως τις 30.4.2021 εκταμιεύθηκαν 7,6 δισεκατομμύρια ευρώ μέσω των προγραμμάτων της Ελληνικής Αναπτυξιακής Τράπεζας και των ελληνικών τραπεζικών ιδρυμάτων. Αυτό είναι το 98% του συνολικού ποσού που έχουμε διαθέσει. Το συνολικό ποσό είναι 7,93 δις ευρώ. Έχει εκταμιευθεί τα 7,62 δις ευρώ. Άρα, μπορούμε να πούμε, ότι τα προγράμματα είχαν απόλυτη επιτυχία και οι ανησυχίες σας, ότι δεν θα απορροφηθούν, δεν έχουν επιβεβαιωθεί.

Ως προς το δεύτερο επιχείρημα, ότι, λόγω των αυστηρών τραπεζικών κριτηρίων, θα είναι πολύ λίγες οι επιχειρήσεις που θα έχουν πρόσβαση σε αυτά τα προγράμματα. Πράγματι, το σύνολο των επιχειρήσεων που έχουν δανειοδοτηθεί είναι 33.000 και αν το δούμε σε ποσοστό, επί του συνόλου, των επιχειρήσεων, όχι των ατομικών επιχειρήσεων, αλλά των πιο μεγάλων επιχειρήσεων, είναι μικρό ποσοστό. Όμως, θα πρέπει να σκεφτείτε, ότι αυτό έχει συμβεί, διατηρώντας, απολύτως, την ευστάθεια του ελληνικού τραπεζικού συστήματος που ήταν ο δεύτερος στόχος των προγραμμάτων μας. Σας είχα πει από την αρχή, ότι ένα πρόβλημα είναι η χρηματοδότηση της οικονομίας και ένα δεύτερο πρόβλημα είναι μην γίνει αυτή η χρηματοδότηση με όρους, όπως στο παρελθόν, που θα οδηγούσαν σε ένα νέο κύκλο «κόκκινων» δανείων, γιατί ο νέος κύκλος «κόκκινων» δανείων θα οδηγούσε στην πλήρη καταστροφή του ελληνικού τραπεζικού συστήματος και άρα, στην πλήρη καταστροφή της ελληνικής οικονομίας.

Σήμερα, ως Υπουργός Ανάπτυξης και Επενδύσεων της Ελλάδας, είμαι πολύ περήφανος να σας πω, ότι έχουμε επιτύχει και τους δύο στόχους, διότι οι επιχειρήσεις εκείνες, οι οποίες δεν είχαν πρόσβαση στον τραπεζικό δανεισμό, οι περισσότερες δηλαδή, έλαβαν ρευστότητα, μέσω των προγραμμάτων της επιστρεπτέας προκαταβολής, όπου εκεί δεν υπήρχε κανένα τραπεζικό κριτήριο, αλλά εκεί είναι χρήματα δικά μας και έχουμε δώσει, όσα αντέχουμε να χάσουμε, χωρίς να κινδυνεύουμε να μετατρέψουμε την μη πληρωμή σε συστημικό κίνδυνο για την οικονομία, ενώ μέσω των τραπεζικών ιδρυμάτων χρηματοδοτήθηκαν οι περισσότερες από τις επιχειρήσεις που δύνανται να χρηματοδοτηθούν, με τρόπο που παρέχει πλήρη ασφάλεια, ότι δεν μπαίνουμε σε έναν νέο κύκλο τραπεζικής κρίσης. Το ότι πετύχαμε και τα δύο, δηλαδή, να δώσουμε 7,6 δισεκατομμύρια στην πραγματική οικονομία και στις επιχειρήσεις εκείνες που μπορούσαν να χρηματοδοτηθούν και άλλα τόσα και περισσότερα, μέσω της επιστρεπτέας προκαταβολής, σε όλες τις άλλες επιχειρήσεις, χωρίς κίνδυνο, όμως, να έχουμε συστημικά προβλήματα στο μέλλον και άρα, να ξαναμπούμε σε έναν νέο κύκλο αστάθειας της οικονομίας, μνημονίων και λοιπά, αυτό πιστεύω, ήταν η λογική και σημαντική ισορροπία που πετύχαμε.

Τώρα, μιας και αναφερθήκατε στα προγράμματά μας, δύο καινούργια προγράμματα ξεκινούν αυτή την εβδομάδα. Το πρώτο έχει ξεκινήσει, ήδη, από τη Δευτέρα και είναι δανειοδοτήσεις για επενδυτικούς σκοπούς σε πολύ μικρές και μικρές επιχειρήσεις, έτσι ώστε να μπορέσουν και αυτές οι επιχειρήσεις να έχουν μία προτεραιότητα, έστω σε μία πρόσβαση της τάξης των 50.000-70.000 ευρώ. Ταυτόχρονα, αύριο ξεκινάει και το δεύτερο πρόγραμμα, που είναι η καθ’ αυτή χρηματοδότηση των μικρών επιχειρήσεων με κεφάλαιο κίνησης από 20.000 έως 50.000 ευρώ για τις επιχειρήσεις εκείνες που θέλουν να πάρουν ένα μικρό -εννοώ βάσει του μεγέθους τους- κεφάλαιο κίνησης.

Άρα, πάλι με δύο νέα προγράμματα ερχόμαστε, αυτή την εβδομάδα, να δώσουμε πρόσβαση σε τραπεζικό δανεισμό σε επιχειρήσεις που, κατά κύριο λόγο, δεν δανειοδοτήθηκαν από τα προηγούμενα προγράμματα και έτσι διευρύνουμε, πάλι στο μέτρο του εφικτού και πάλι λογικά και νοικοκυρεμένα, τη χρηματοδότηση που πρέπει να δώσουμε στις επιχειρήσεις. Να ξέρουν οι συμπολίτες μας, ότι δεν υπάρχει ούτε μία ημέρα που δεν ασχολούμαστε με το πώς θα λύσουμε ένα πρόβλημα.

Στο επόμενο θέμα, όντως, δεν έχουμε ανακοινώσει κάτι για τον τουρισμό, γιατί για να προχωρήσω εγώ σε επίσημη ανακοίνωση, θα πρέπει να μου είχε έρθει η πρώτη έγκριση από τις Βρυξέλλες. Έχουμε στείλει την υπουργική απόφαση με το σχέδιο που έχουμε σχεδιάσει για την ενίσχυση του τουρισμού, με έναν παρόμοιο τρόπο με αυτόν με την εστίαση και αναμένουμε τις επόμενες ημέρες το «πράσινο φως». Οι προφορικές διαβεβαιώσεις είναι πολύ θετικές, όμως, πρέπει να μας έρθει η πρώτη γραπτή ενημέρωση, ότι αυτό το πρόγραμμα εγκρίνεται και άρα, πάμε στη δεύτερη φάση, που είναι οι λεπτομέρειες του προγράμματος. Ξέρετε, για να φτάσει ένα πρόγραμμα να βγει στον «αέρα», στέλνουμε κείμενα μία, δύο και τρεις και τέσσερις φορές που πηγαινοέρχονται, μέχρις ότου έχουμε την τελική έγκριση. Μόλις έχω την πρώτη έγκριση για τον τουρισμό, θα προχωρήσουμε σε επίσημες ανακοινώσεις, όπως κάναμε και για την εστίαση και προσδοκώ, περίπου, σε τέσσερις εβδομάδες να είμαστε και σε αυτό έτοιμοι. Πάντως, «τρέχουμε», όσο μπορούμε πιο γρήγορα.

Σε ότι αφορά το λιανικό εμπόριο, που με ρωτήσατε, πράγματι, χθες είχαμε μία συνάντηση με το Προεδρείο της ΕΣΕΕ. Εκεί μάς ετέθη το ζήτημα, υπό μία νέα βάση. Εγώ, μέχρι, τώρα ήμουν σχετικά αρνητικός, στο να προχωρήσω σε ένα πρόγραμμα για το λιανικό εμπόριο, κυρίως, λόγω του μεγάλου μεγέθους του λιανικού εμπορίου και οι προτάσεις που άκουγα από τους φορείς, ήταν να πάμε να δώσουμε, για παράδειγμα, το 30% της αποθήκης που είχαν οι εταιρείες λιανικού εμπορίου. Αν σκεφτείτε, ότι όλες οι επιχειρήσεις λιανικού εμπορίου στην Ελλάδα είναι, περίπου, 240.000, το ποσό που θα απαιτείτο θα ήταν κάποια δισεκατομμύρια. Άρα, αυτό δεν μπορούσε να γίνει καθαρά για λόγους αντικειμενικούς, γιατί δεν υπάρχουν αυτά τα χρήματα.

Χθες, όμως, το Προεδρείο της ΕΣΕΕ μάς έθεσε μια νέα οπτική, να περιορίσουμε τον κύκλο της ενίσχυσης σε κλάδους του λιανικού εμπορίου που έχουν, εξ αντικειμένου, δεχθεί τη μεγαλύτερη ζημία, όπως είναι οι εποχικές επιχειρήσεις, όπως είναι η ένδυση και η υπόδηση. Αυτές οι επιχειρήσεις είναι ένα κύκλος πολύ λιγότερος, περίπου, στις 35.000. Άρα εκεί, δημιουργείς έναν χώρο που μπορεί να φτάσεις ένα ποσό, το οποίο είναι εφικτό, ας το πούμε έτσι. Δεχθήκαμε την πρόταση χθες, ήδη, έχω δώσει εντολή στις υπηρεσίες να το εξετάσουμε. Προσέξτε, δεν λέω, ότι θα γίνει. Ο τουρισμός θα γίνει. Έχει σταλεί η υπουργική απόφαση και περιμένουμε την έγκριση. Αυτό τώρα εξετάζεται, γιατί πάλι θα πρέπει να πάμε στο νέο ΕΣΠΑ και στην ευελιξία που μας δίνει ο COVID. Γιατί στο νέο ΕΣΠΑ; Γιατί το προηγούμενο έχει τελειώσει, το έχουμε εξαντλήσει. Δεν έχουμε, πλέον, χρήματα. Στο ΕΠΑνΕΚ έχουμε υπερδέσμευση πάρα πολλή μεγάλη, άρα, εκεί δεν μπορούμε να βάλουμε άλλα προγράμματα. Άρα, αναγκαστικά τα βάζουμε στο νέο ΕΣΠΑ. Στο νέο ΕΣΠΑ μάς έχει δώσει τη δυνατότητα η Ευρωπαϊκή Επιτροπή, λόγω του COVID, να έχουμε μία πιο ευέλικτη διαδικασία και μία πιο γρήγορη έγκριση των προγραμμάτων. Όμως, και οι πόροι του νέου ΕΣΠΑ δεν είναι ανεξάντλητοι, γιατί οι πόροι που «τραβάμε» τώρα για τα προγράμματα αυτά, είναι πόροι που θα μας λείψουν από τα κεντρικά προγράμματα του ΕΣΠΑ που θέλουμε να σχεδιάσουμε, γιατί δεν υπάρχει μόνο η σημερινή ημέρα για την Ελλάδα, υπάρχει και η αυριανή μέρα που θα χρειαστεί πόρους για την ανάπτυξη της οικονομίας. Άρα, και εκεί έχουμε κάποιους περιορισμούς.

Εν πάση περιπτώσει δεχθήκαμε την πρόταση από την ΕΣΕΕ, την εξετάζω. Εάν δω, ότι μας βγαίνουν τα νούμερα και ότι είναι κάτι το εφικτό, δέχομαι, ότι οι άνθρωποι αυτοί έχουν πραγματικό πρόβλημα, έχει δημιουργηθεί πρόβλημα σε αυτές τις επιχειρήσεις και θα ήθελα να μπορέσω να λύσω και αυτό το πρόβλημα. Όμως, θα πάμε με προσοχή και νοικοκυρεμένα.

Μπαίνω στη συζήτηση του νομοσχεδίου. Κατ’ αρχάς, θέλω να ευχαριστήσω, γιατί η συζήτηση έχει γίνει σε σχετικά καλό κλίμα και νομίζω, ότι μπορούμε να έχουμε μία ανθρώπινη συνεννόηση. Το βασικό επιχείρημα του ΣΥΡΙΖΑ -άκουσα και τον κ. Απόστολου, λίγο τον κ. Χαρίτση, τον κ. Σαρακιώτη σε εξαιρετικά υψηλούς τόνους- το βασικό επιχείρημα ήταν, ότι άλλα έλεγε η Νέα Δημοκρατία το 2018 και άλλα λέει η Νέα Δημοκρατία σήμερα. Λοιπόν, θέλω να είμαι μαζί σας πάρα πολύ ειλικρινής. Ναι, είναι η απάντηση. Λάθος κάναμε το 2018.  Δεν καταλαβαίνω, γιατί πρέπει να χάνουμε χρόνο, για να υπερασπιζόμαστε κάτι που αναγνωρίζουμε, ότι είναι λανθασμένο. Μπορώ να σας πω δε, ότι εμένα με απασχολεί ως ιστορικό, το γιατί η δική μας παράταξη, η Νέα Δημοκρατία, καταφέρνει, εδώ και πενήντα χρόνια, σχεδόν, και κυριαρχεί στην ελληνική πολιτική ζωή του τόπου, ενώ άλλα κόμματα έρχονται και παρέρχονται, μεγαλώνουν, μικραίνουν, διαλύονται, ξαναϊδρύονται και εμείς είμαστε εδώ. Η δική μας ιδεολογία είναι πολύ μεγάλη δύναμη. Δεν έχουμε κανένα πρόβλημα να παραδεχτούμε το λάθος και να προσαρμοστούμε στις νέες συνθήκες.

Το 2018 δεν ήμασταν «ώριμοι» να αναγνωρίσουμε τις μεγάλες προοπτικές που έδινε η φαρμακευτική κάνναβη για την ανάπτυξη της ελληνικής οικονομίας. Στην πορεία του χρόνου, όμως, απεδείχθη και μας βοήθησαν και κάποια στοιχεία που θα σας αναφέρω στη συζήτηση, ότι αυτή είναι μία αγορά, στην οποία η Ελλάδα μπορεί να συμμετάσχει και είναι μία αγορά, κύριε Λαμπρούλη, που δεν έχει κανένα ηθικό μελανό σημείο. Είναι μία πραγματική αγορά για ιατρικούς σκοπούς που μεγαλώνει παγκοσμίως με πολύ μεγάλο ρυθμό και υπάρχουν πραγματικοί ασθενείς που κάνουν χρήση πραγματικών προϊόντων.

Θέλω να δείξω και μία πολιτική γενναιότητα, γιατί μου αρέσει στη ζωή να είμαι πάντα ειλικρινής. Θεωρώ, ότι μία από τις πιο μεγάλες διαφορές στον πολιτικό πολιτισμό με εσάς είναι, ότι εσείς ποτέ δεν θα αναγνωρίσετε σε κανέναν προηγούμενο πολιτικό σας αντίπαλο οποιαδήποτε καλή κίνηση. Θυμάμαι διάφορες κυα που είχα κάνει στο Υπουργείο Υγείας, όπως η κάλυψη των ανασφάλιστων, που παρουσιάζεται ως δικό σας επίτευγμα. Δεν αναφερθήκατε εσείς. Θα αναφερθώ εγώ. Πρέπει να αναγνωρίσουμε στη συζήτηση και τη θετική συμβολή του κ. Καρανίκα. Μπορεί να είναι ένα πρόσωπο, με το οποίο έχουμε, προφανώς, σοβαρές πολιτικές διαφορές και έχουμε δημόσια συγκρουστεί, ιδιαίτερα, πολύ, όμως, για την περίπτωση της φαρμακευτικής κάνναβης, για την προσπάθεια να νομοθετηθεί και να ανοίξουν οι δρόμοι στην ελληνική αγορά, θέλω να είμαι, απολύτως, ειλικρινής. Η παρουσία του κ. Νίκου Καρανίκα ήταν θετική και το γεγονός, ότι «πολέμησε» γι’ αυτό και «πολεμά» ακόμη και σήμερα τον τιμά, διότι είναι κάτι, από το οποίο η Πατρίδα έχει να κερδίσει και χρήματα, αλλά, κυρίως, ανακούφιση στον πόνο ασθενών.

Να απαντήσω στην Ελληνική Λύση και να καταθέσω μερικά πράγματα στα Πρακτικά, για να υπάρχουν για την ιστορία και για να συνεννοούμαστε. Πρώτα απ’ όλα, είπε ο συνάδελφος από την Ελληνική Λύση διάφορα για τη φαρμακευτική κάνναβη, τι είναι, για τις πολυεθνικές και διάφορα τέτοια. «The UN vote tο recognize the potential medicinal value of cannabis». Πριν μερικούς, μόλις, μήνες, ο Οργανισμός Ηνωμένων Εθνών ψήφισε, ότι αναγνωρίζει, επισήμως, τις συστάσεις του Παγκόσμιου Οργανισμού Υγείας για τις δυνατότητες της φαρμακευτικής κάνναβης ως προς της θεραπευτικής της χρήσης και την βοήθεια στους ασθενείς. Δεν σας αρέσει ο Οργανισμός Ηνωμένων Εθνών; Είναι ο Οργανισμός Ηνωμένων Εθνών και ο Παγκόσμιος Οργανισμός Υγείας από κοινού.

 Από τον The Economist: «A global revolution in attitude stewards cannabis is under way», μία πολύ μεγάλη επανάσταση ως προς την χρήση φαρμακευτικής κάνναβης, είναι καθ’ οδόν. Το καταθέτω και αυτό. «For medical use». Το βλέπετε, «for medical use». Τι λέει ο Economist; Ότι, πλέον, πρέπει να καταλάβουμε, ότι παγκοσμίως η χρήση φαρμακευτικής κάνναβης γενικεύεται. Οι γιατροί τη συστήνουν και οι ασθενείς τη ζητούν.

Μία έρευνα από «ΤΟ ΒΗΜΑ», «η χρήση κάνναβης βελτιώνει διαταραχές συμπεριφοράς σε ασθενείς με άνοια». Το καταθέτω και αυτό.

Από το BBC, «Medical cannabis products approve for epilepsy». Στο Ηνωμένο Βασίλειο, πριν από λίγους μήνες ο αντίστοιχος ΕΟΦ του Ηνωμένου Βασιλείου ενέκρινε τη φαρμακευτική κάνναβη ως φάρμακο για την επιληψία.

Στη Γερμανία, «Medical cannabis policy and practice in Germany». Πλέον, στην Γερμανία βρίσκεις τα προϊόντα της φαρμακευτικής κάνναβης και τον ανθό, για το οποίο θα μιλήσω στη συνέχεια, σε όλα τα φαρμακεία.

Ξέρετε, αγαπητέ συνάδελφε από τις Σέρρες, όταν ο κόσμος αλλάζει, το να θέλεις εσύ να παραμένεις προσκολλημένος στο παρελθόν και να μην βλέπεις αυτά τα οποία συμβαίνουν μπροστά σου, δια γυμνών οφθαλμών, δεν είναι δείγμα, ούτε ευφυίας, ούτε ακεραιότητας. Είναι δείγμα ανοησίας. Ο κόσμος, πλέον, θα κάνει χρήση της φαρμακευτικής κάνναβης παγκοσμίως, είτε αυτό αρέσει στον Κυριάκο Βελόπουλο, είτε όχι.

Το ερώτημα είναι σε αυτό το νέο προϊόν και σε αυτή τη νέα βιομηχανία, η οποία δημιουργείται παγκοσμίως, η Ελλάδα και οι Έλληνες παραγωγοί να έχουν μερίδιο ή να μην έχουν; Αυτό είναι το ερώτημα. Ωραία είναι τα φαρμακευτικά φυτά και τα διάφορα βότανα που είπατε και που καλώς υπάρχει βάση δεδομένων στη Θέρμη Θεσσαλονίκης, μακάρι να βρούμε και άλλες χρήσεις των αρωματικών φυτών, αλλά το πρόβλημα είναι, ότι δεν φτάνει μόνος σου να παράγεις κάτι, πρέπει και ο άλλος να θέλει να το αγοράσει. Άντε και βρήκες ένα φυτό από την Ελλάδα, που σίγουρα υπάρχουν και το ξεκαθαρίζω. Μέχρι να παράξεις ένα προϊόν και να βρεις και τον πελάτη να το αγοράσει, θα χρειαστεί ένα διάνυσμα χρόνου. Εδώ μιλάμε για μία αγορά που, ήδη, υπάρχει και που είναι μία αγορά δισεκατομμυρίων. Σε αυτή την αγορά δισεκατομμυρίων η Ελληνική Λύση τι λέει; Να κερδίζουν όλοι οι άλλοι εκτός του Έλληνα παραγωγού. Πολύ ωραία ιδέα.

Πάμε τώρα στα της νομοθεσίας. Τι κάναμε και τι κάνατε και θέλω να απαντήσω, ιδιαίτερα, στον κ. Αποστόλου ως προς αυτό. Είπε ο κ. Αποστόλου, ότι η πρώτη κίνηση ήταν το 2016, όταν τοποθετήσατε την φαρμακευτική κάνναβη από τον πίνακα α΄ στον πίνακα β΄ και ότι αυτό ήταν το πρώτο βήμα, για να φτάσετε στο νομοσχέδιο το 2018. Θα συνεχίσω, κύριε Αποστόλου, την αφήγηση απ’ εκεί που δεν τη συνεχίσατε και λίγο πριν φύγετε από την Κυβέρνηση, το προχωρήσατε από τον πίνακα β΄ στον πίνακα γ΄. Γιατί το κάνατε; Καλώς, το κάνατε. Ήταν, όμως, πάλι μισό και θα το εξηγήσω.

Αυτό που δεν είχε γίνει αντιληπτό είναι, ότι αν δεν μπορεί να φτάσει το προϊόν της φαρμακευτικής κάνναβης, το παραγόμενο από τα εργοστάσια στην Ελλάδα, στα ιδιωτικά φαρμακεία, ώστε να μπορεί εύκολα ο ασθενής, όταν του το γράφει ο γιατρός να το βρίσκει, στην πραγματικότητα, η δυνατότητα να έχεις εσωτερική αγορά φαρμακευτικής κάνναβης είναι πάρα πολύ περιορισμένη. Εσείς το πήγατε αρχικά στον πίνακα β΄, για να «σπάσετε» λίγο την κατεστημένη άποψη της εποχής. Δεκτό, γενναίο βήμα τότε. Λίγο πριν φύγετε, το πήγατε στον πίνακα γ΄, διότι καταλάβατε, ότι στον πίνακα β΄ δεν επρόκειτο να γίνει καμία πραγματική επένδυση στην Ελλάδα, όμως, και ο πίνακας γ΄, στην ουσία, είναι το κρατικό μονοπώλιο. Άρα, επέτρεπε τη χρήση του στα ιδιωτικά φαρμακεία, μόνο βάσει του κρατικού μονοπωλίου. Η χρήση στα ιδιωτικά φαρμακεία, μόνο μέσω του κρατικού μονοπωλίου, όποιος έχει στοιχειώδη γνώση της αγοράς καταλαβαίνει, ότι σήμαινε πολύ μικρό μερίδιο αγοράς φαρμακευτικής κάνναβης στην Ελλάδα.

Τι κάνουμε, λοιπόν, εμείς για να μην τσακωνόμαστε σε αυτά που συμφωνούμε; Κάναμε και το τελευταίο βήμα. Το πήγαμε στον πίνακα δ΄. Πού θα είναι η φαρμακευτική κάνναβη μετά από αυτό το νομοσχέδιο; Θα είναι εκεί, που είναι όλα τα άλλα ναρκωτικά που αγοράζει κάποιος νόμιμα από ένα ιδιωτικό φαρμακείο, με ευθύγραμμη ιατρική συνταγή που είναι στο χρηματοκιβώτιο μέσα στα φαρμακεία κλειδωμένα, για να μετράς το γραμμάριο και την ποσότητα και να μην μπορεί να πάει στα χεριά κανενός, που δεν έχει την αντίστοιχη ιατρική συνταγή. Με αυτό τον τρόπο, όμως, επιτρέπεις σε στελέχη που παράγουν προϊόντα φαρμακευτικής κάνναβης να τα διαθέσουν, όχι μόνο μέσω του κρατικού μονοπωλίου, αλλά και μέσω των φαρμακαποθηκών. Δηλαδή, μέσω του κυρίως καναλιού, με το οποίο διανέμονται τα φάρμακα στα ιδιωτικά φαρμακεία. Άρα, δίνεις, πλέον, ένα σήμα στην εγχώρια αγορά, ότι φτιάχνεις, επιτέλους, πραγματική εγχώρια αγορά κάνναβης. Το λέω, γιατί άκουσα το αμίμητο επιχείρημα, ότι εμείς δεν θέλουμε να φτιάξουμε εγχώρια αγορά, διότι είμαστε κατά των μικρών. Μα το, ακριβώς, ανάποδο συνέβη. Πηγαίνοντάς τον στο πίνακα δ΄, δίνουμε την ευκαιρία να φτιάξουμε εγχώρια αγορά.

Είπε ο κ. Αποστόλου, ότι εμείς δώσαμε 94 ΦΕΚ, 94 άδειες κάνναβης με τον νόμο του ΣΥΡΙΖΑ. Ποια είναι η αλήθεια; Πράγματι, μέχρι σήμερα έχουν δοθεί 94 άδειες για φαρμακευτική κάνναβη. Άρα, με τον νόμο που είχε ο ΣΥΡΙΖΑ έχουν εκδοθεί, μέχρι σήμερα, 94 άδειες, για την ακρίβεια είναι άλλες 16 στο στάδιο τελικής εγκρίσεως. Άρα, για να είμαστε δίκαιοι, θα έπρεπε να πούμε, ότι είναι 110 οι άδειες με τον δικό σας νόμο και όχι μόνο 94. Έχουν κατατεθεί και 50 ακόμη αιτήσεις που είναι υπό εξέταση. Μέχρι σήμερα, που ισχύει ο νόμος του ΣΥΡΙΖΑ, έχει γίνει αίτηση για φαρμακευτική κάνναβη από 170. Πόσοι έχουν προχωρήσει σε πραγματική επένδυση, όμως; Έχουν πάρει 170. Οι 94 έχουν πάρει ΦΕΚ, οι 16 είναι να πάρουν τις επόμενες μέρες και οι άλλοι 50, ενδεχομένως, σε μερικούς μήνες. Από αυτούς τους 170 ή από αυτούς 94, κύριε Αποστόλου, πόσοι έχουν προχωρήσει σε πραγματική επένδυση, ξέρετε; Ένας, από την Κόρινθο. Ένας. Ο δεύτερος δεν έχει ξεκινήσει ακόμη. Θα ξεκινήσει. Λοιπόν, ένας. Προσέξτε τώρα. Δεν σας προβληματίζει εσάς για τον νόμο σας, γιατί πήγε μόνο ένας; Λοιπόν, εγώ θέλω να είμαι πολύ ειλικρινής.

Η νομοθεσία του 2018 ήταν πρωτοποριακή και μία πράξη γενναιότητας. Καμία αντίρρηση. Εγώ δεν έχω κανένα πρόβλημα να το παραδεχτώ. Μην μου λέτε, λοιπόν, συνέχεια ότι έλεγα για τον «μπάφο», διότι σας είπα, ότι τελικά κάναμε λάθος και ότι η φαρμακευτική κάνναβη έχει μέλλον στην Ελλάδα και έπρεπε να νομοθετηθεί και μπράβο που το κάνατε. Όμως, ένας προχώρησε. Ξέρετε γιατί; Γιατί ο νόμος, όσο πρωτοποριακός και να ήταν για εκείνη την εποχή, ήταν, απολύτως, ατελής. Γιατί ήταν ατελής;

 Πρώτον, γιατί δεν προέβλεπε τίποτα για τον ξηρό ανθό. Όπως αποδεικνύεται, εγώ το έμαθα πια ως Υπουργός Ανάπτυξης, ο κ. Χαρίτσης, ο προκάτοχός μου στη θέση, μάλλον, θα το έχει ακούσει και αυτός, δεν μπορεί να μην το έχει ακούσει, το βασικό προϊόν που πωλείται παγκοσμίως από τη φαρμακευτική κάνναβη είναι ο ξηρός ανθός.

 Αν, λοιπόν, λες σε κάποιον να φτιάξει μία επένδυση, όπου δεν θα μπορεί να πουλάει παγκοσμίως το βασικότερό του προϊόν, δεν έχει λόγο να το φτιάξει. Άρα, ο νόμος άφηνε ένα μεγάλο πρόβλημα εκτός. Εγώ θα δεχθώ ως επιχείρημα, ότι ήταν, ήδη, εξαιρετικά γενναίος για την εποχή ο νόμος και δεν μπορούσατε, ενδεχομένως, πολιτικά να το περάσετε. Δεν είναι ότι δεν το είχατε χειριστεί. Μπορεί να συνέβη. Όμως, το βέβαιο είναι, ότι αυτό ήταν μία ατέλεια μεγάλη, η οποία διορθώνεται σε αυτό το νομοσχέδιο.

Σε αυτό το κομμάτι του ξηρού ανθού, άκουσα από εσάς δύο βασικές κριτικές. Η μία κριτική που είπατε ήταν, γιατί να έχουμε τα τριάντα γραμμάρια συσκευασίας. Θα ήθελα πάρα πολύ, να κάνετε αυτή την ερώτηση αύριο στον ΕΟΦ . Θα είμαι πάρα πολύ ειλικρινής μαζί σας. Δεν συμφωνώ για τα τριάντα γραμμάρια στις συσκευασίες. Ήταν πρόταση του ΕΟΦ και μάλιστα, μετά από πολύ μεγάλη συζήτηση, η οποία μας «έφαγε» και πάρα πολύ χρόνο. Εάν, όμως, εσείς αύριο το θέσετε στον ΕΟΦ, μάς απαντήσει ο ΕΟΦ και για την κοινοβουλευτική συζήτηση κρίνουμε, ότι αυτό είναι λάθος, δεν έχω καμία διάθεση να το υπερασπιστώ. Θεωρώ πρόβλημα για την ανάπτυξη αυτού του κλάδου τα τριάντα γραμμάρια, αλλά από την άλλη δεν μπορώ και να προσπεράσω, παντελώς, αυτά που λέει η επιτροπή του ΕΟΦ. Όμως, Βουλευτές είμαστε, Κόμματα είμαστε, εμείς κυβερνάμε την Ελλάδα, δεν την κυβερνάει ο ΕΟΦ, αν στη συζήτηση κρίνουμε, ότι αυτό είναι -και θέλω και τη γνώμη του Κινήματος Αλλαγής- τα τρία Κόμματα, ότι αυτό είναι πρόβλημα και το συμφωνήσουμε, να το ξαναδούμε μέχρι το τέλος της συνεδρίασης. Δεν έχω καμία αντίρρηση. Θέλω να είμαι καθαρός σε αυτό. Είναι, πάντως, πρόταση του ΕΟΦ. Άρα, παρακαλώ πολύ, τις σχετικές σας ερωτήσεις αύριο στον ΕΟΦ.

Δεύτερη κριτική, είναι αν θα γίνεται χρήση και στην εγχώρια αγορά. Εδώ είναι λίγο πιο σύνθετο το ζήτημα. Είναι πιο σύνθετο. Είναι και θέμα κουλτούρας της χώρας, είναι και θέμα ότι στην Ελλάδα έχουμε και το πρόβλημα της ψυχαγωγικής παράνομης παραγωγής κάνναβης σε διάφορα μέρη. Ξαναλέω, ότι είναι λίγο πιο προβληματικό. Θέλω να είμαι μαζί σας πάρα πολύ ειλικρινής. Εγώ δεν αφίσταμαι του επιχειρήματος. Αυτό που μου λένε κάποιοι που έχουν έρθει στο γραφείο μου, είναι, ότι γιατί εγώ να μην μπορώ να το πάρω και να το παίρνει ο ασθενής στην Γερμανία ή σε άλλη χώρα. Δεν είναι ένα επιχείρημα που με αφήνει και παγερά αδιάφορο. Έτσι; Εν πάση περιπτώσει, εμείς μέχρι εδώ μπορούμε να πάμε σήμερα.

Τώρα, γιατί λέμε -προσέξτε- να υπάρχει η δυνατότητα να κάνεις εξαγωγή προϊόντος, το οποίο απαραίτητα δεν έχει άδεια παραγωγής στην Ελλάδα, άδεια κυκλοφορίας στην Ελλάδα, όχι αόριστα, δεν κυκλοφορεί στην Ελλάδα. Πάλι, διότι για να δώσουμε άδεια κυκλοφορίας στην Ελλάδα σε διάφορα προϊόντα, χρειαζόμαστε την έγκριση του ΕΟΦ. Εκεί, όπως ξέρετε, σίγουρα το είχατε αντιμετωπίσει και εσείς, όταν κάνατε το νόμο επί των ημερών σας, υπάρχει μία πολύ πιο συντηρητική άποψη ως προς το ποια προϊόντα φαρμακευτικής κάνναβης μπορούμε να θέσουμε σε λειτουργία γρήγορα. Εμείς, δεν μπορούμε να περιμένουμε, σε πόσο καιρό θα «ωριμάσει» η υπηρεσία του ΕΟΦ για να εγκρίνει το α΄ ή το β΄ προϊόν, όταν κάποιος έχει κάνει μία επένδυση, στην οποία του λέει η Γερμανία, η Ολλανδία, το Ηνωμένο Βασίλειο, εγώ θέλω, παραδείγματος χάριν, το σπρέι ή θέλω το λάδι ή θέλω κάποιο άλλο προϊόν και επειδή εμείς δεν έχουμε εγκρίνει από τον ΕΟΦ την άδεια κυκλοφορίας στην Ελλάδα, να μην μπορεί να το πουλάει στο εξωτερικό. Καταλαβαίνετε, ότι αυτό θα ήταν καταστροφικό για τον επενδυτή που θα θέλαμε να προσκαλέσουμε εδώ.

Άρα, τι λέμε; Λέμε, αν εσύ φέρεις άδεια εξαγωγής και κυκλοφορίας σε μία τρίτη χώρα, δηλαδή, να σου πει μία άλλη χώρα, ότι αυτό το προϊόν το θέλω να το διανείμω στα δικά μου φαρμακεία, αυτό ακόμη και αν δεν έχει πάρει άδεια κυκλοφορίας στην Ελλάδα, μπορείς να το κάνεις άδεια εξαγωγής εκεί. Τέτοιου είδους νομοθεσία υπάρχει να ξέρετε και στα γενόσημα φάρμακα. Λες το πώς γίνεται γρήγορα και λαμβάνεται γρήγορα η άδεια της εξαγωγής. Άρα, θέλουμε με αυτόν τον τρόπο να ρυθμίσουμε τη δυνατότητα των επενδυτών, εάν δώσουν μία παραγγελία νόμιμη, υπό όρους και τοποθέτηση, σε μία άλλη χώρα, να μπορούν να κάνουν αυτή την εξαγωγή. Γι’ αυτό γίνεται αυτή η ρύθμιση.

Άρα, σε γενικές γραμμές, πιστεύω, ότι το πνεύμα της συζήτησης είναι, στην πραγματικότητα, πολύ συναινετικό ως προς το νομοσχέδιο. Θέλω να απαντήσω σε άλλη μία κριτική, ως προς την καθυστέρηση που είχαμε. Νομίζω, ότι ο κ. Χαρίτσης είπε, ότι κάναμε δύο χρόνια, αν δεν κάνω λάθος. Θέλω να είμαι πολύ ειλικρινής. Το θέμα της φαρμακευτικής κάνναβης απασχόλησε και εμένα και τον Αναπληρωτή Υπουργό, τον κ. Παπαθανάση πολύ, από την αρχή, σχεδόν, γιατί είδαμε, ότι από τη μία πλευρά υπήρχε μεγάλο ενδιαφέρον, αλλά από την άλλη υπήρχε μικρό αποτέλεσμα. Μάλιστα, ο κ. Παπαθανάσης, με δική μου προτροπή, είχε ταξιδέψει στο εξωτερικό, στη Μάλτα, για να δει πώς ακριβώς εκεί γινόταν η παραγωγή. Μάλιστα, η Μάλτα προπορεύεται, έχει κάνει μεγάλη πρόοδο στην επεξεργασία του ανθού στην κάνναβη και θέλαμε να δούμε, τι είναι αυτό που έκανε η Μάλτα και προπορεύεται και ενώ εμείς, πράγματι, είχαμε ψηφίσει πρώτοι νόμο, τελικά, οι άλλοι μας προσπέρασαν. Γιατί ξέρετε, πολλά πράγματα, αλλιώς τα βλέπεις στη θεωρία, αλλιώς τα βλέπεις στη πράξη.

Άρα, δεν είναι, ότι καθυστερήσαμε. Πρέπει να σας πω, ότι ο νόμος για να φτάσει σήμερα εδώ, χρειάστηκε, κυρίως, συζήτηση με το Υπουργείο Υγείας και τον Ε.Ο.Φ., εξαιρετικά, εξαντλητική. Δεν είναι μόνο μία συζήτηση που έγινε σε μία και δύο μέρες. Συστήθηκε ειδική επιτροπή στον Ε.Ο.Φ., έλεγξε κάθε άρθρο του νόμου, συνέκρινε τη νομοθεσία, όπως ισχύει σε διάφορες χώρες του κόσμου. Γενικά, προσπαθήσαμε να τηρήσουμε, όσο μπορούσαμε πιο πολύ τη διαδικασία, για να έχουμε τελικά ένα νομοσχέδιο, που θα έχει τη σύμφωνη γνώμη των υπηρεσιών και δεν θα είναι ένα νομοσχέδιο που θα μπορούσε κάποιος να μας κατηγορήσει, ότι εμείς επισπεύδουμε γρηγορότερα από τις υπηρεσίες, που δεν θέλαμε να προσπεράσουμε. Αυτό, όπως καταλαβαίνετε, για να είμαι ειλικρινής, πήρε περισσότερο χρόνο. Δεν ήταν η βούλησή μας να φτάνουμε στα δύο χρόνια, αλλά η βούλησή μας ήταν να τηρήσουμε μία διαδικασία για ένα πρόβλημα ευαίσθητο από τη φύση του και δεν άφηνε πολύ μεγάλα περιθώρια.

Για να μην μακρηγορώ και έχω, ήδη, ξεπεράσει, κατά πολύ, τον χρόνο και σας ταλαιπωρώ, στη ακρόαση των φορέων αύριο, θα διαπιστώσετε, ότι με όλους τους φορείς που έχετε προσκαλέσει, εμείς είχαμε διεξοδική συζήτηση και τα σχόλιά τους για το προτεινόμενο σχέδιο νόμου είναι, εξαιρετικά, θετικά. Περισσότερο «κλείνουν» ορισμένοι προς αυτά που είπατε εσείς, κύριε Χαρίτση, δηλαδή, στο πιο γενναίο, ας το πούμε, βήμα προς την κάνναβη, παρά από την άλλη μεριά στο πιο συντηρητικό, αλλά με όλους ήμασταν σε διαρκή συζήτηση και νομίζω εξαντλητική, για να φτιάξουμε έναν νόμο που λειτουργεί. Ο στόχος μας είναι ο νόμος που θα ψηφίσουμε να δώσει τη δυνατότητα να ξεκινήσουν οι πραγματικές επενδύσεις.

Ως προς τη γη υψηλής παραγωγικότητας που είπατε, να ξεκαθαρίσω, ότι υπάρχει μέσα μεταβατική διάταξη, ότι όσοι έχουν πάρει άδεια, μέχρι τώρα, σε τέτοια γη, συνεχίζουν να το φτιάχνουν εκεί που έχουν πάρει άδεια, δεν θα τους βάλουμε να αλλάξουν χώρο. Όμως, ως προς τη γενική αρχή, η φαρμακευτική κάνναβη είναι ένα προϊόν που καλλιεργείται μέσα σε θερμοκήπια με υδροπονική. Άρα, δεν έχει ανάγκη γη υψηλής παραγωγικότητας. Εμείς προσπαθούμε, όπως για παράδειγμα και στην ενέργεια με τα φωτοβολταϊκά, να διασώσουμε κομμάτια από τη γη υψηλής παραγωγικότητας για τους αγρότες και για τις μελλούμενες γενιές.

Άρα, υπό την έννοια αυτή, όπως λέμε, το 1% μπορεί να γίνει φωτοβολταϊκά από γη υψηλής παραγωγικότητας, διότι θέλουμε να μείνει αυτή η γη για καλλιέργεια, το ίδιο σκεφτήκαμε και στην κάνναβη, ότι, αφού αυτό είναι θερμοκήπιο και υδροπονικό, μπορεί να μην έχει το καλύτερο χωράφι. Μπορεί να έχει το λίγο λιγότερο, αφού, ούτως ή άλλως, θα είναι βιομηχανική, στην πραγματικότητα, η παραγωγή του.

Τέλος, κύριε Αρσένη, νομίζω ότι μπερδευτήκατε. Όλο το σχόλιο που κάνατε για τα πρόστιμα πάνω από το 0,6 κ.λπ., είναι για την βιομηχανική κάνναβη. Δεν είναι για την φαρμακευτική κάνναβη, είναι άλλο προϊόν και άλλο νομοσχέδιο. Εδώ μιλάμε για την φαρμακευτική κάνναβη. Άρα, η ομιλία σας, αν και πολύ συμπαθητική, ήταν εκτός θέματος.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε τον κ. Υπουργό. Πάντως, υπάρχουν προϊόντα, κύριε Υπουργέ, που κυκλοφορούν στην αγορά. Μάλιστα, στο διαδίκτυο υπάρχουν προϊόντα, ειδικά λάδι κάνναβης. Πώς κυκλοφορούν, έχουν άδεια; Το λέμε να ακουστεί και για τους συμπολίτες μας, γιατί ο καθένας το βλέπει στο διαδίκτυο και το παίρνει για πάσα νόσο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μας έχει απασχολήσει αυτό το θέμα. Ελληνικό λάδι σήμερα φαρμακευτικής κάνναβης δεν έχει παραχθεί ακόμη. Κάποιοι που έχουν νόμιμα βιομηχανική κάνναβη, μπορεί να παράξουν λάδι βιομηχανικής κάνναβης, αλλά αυτή έχει πολύ μικρή περιεκτικότητα σε ουσία και δεν έχει φαρμακευτική χρήση στην πραγματικότητα. Το ξεκαθαρίζω, γιατί μπορεί να μας ακούν κάποιοι που να έχουν αγοράσει.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ακριβώς, γιατί η παρότρυνση είναι να το πάρουν για φαρμακευτική αγωγή.

Τον λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης-Κυριάκος Βελόπουλος):** O κ. Υπουργός δεν έχει απαντήσει, όμως, και σε κάποια άλλα θέματα.Αύριο να μας απαντήσετε για τις δύο εταιρείες που έχω αναφέρει, τη Biomecann και τη Bioprocann, αν θα κλείσουν αυτές συμβόλαιο.

Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ο Υπουργός, προφανώς, θαξαναμιλήσει. Καλό είναι να τίθενται ερωτήματα, για να απαντηθούν και στη συνέχεια.

Τον λόγο έχει ο κ. Αρσένης.

**ΗΛΙΑΣ-ΚΡΙΤΩΝ ΑΡΣΕΝΗΣ (Ειδικός Αγορητής του ΜέΡΑ25):** Απλώς, για το τελευταίο σχόλιο που θέλησε να κάνει ο κ. Υπουργός, αναφορικά με την ομιλία μου, προφανώς, και πάλι δεν άκουσε καλά και δεν κατάλαβε. Ξεκαθάρισα ποια ήταν η βιομηχανική κάνναβη και ποια η φαρμακευτική. Αναφέρθηκα ρητά σε δύο διακριτές περιπτώσεις και αυτό που τόνισα, είναι το πως στοχοποιούν τους μικρούς παραγωγούς και στη βιομηχανική και στη φαρμακευτική κάνναβη, αλλά ο Υπουργός τόσα κατάλαβε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εγώ νομίζω ότι απαντήθηκε.

Τον λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Επειδή ο κ. Υπουργός θέλει να βγάλει συναινετικό κλίμααπό τη σημερινή συζήτηση, οφείλω να του υπενθυμίσω, ότι ήταν τέτοια η στάση του και σήμερα, ουσιαστικά, για να υπάρξει ένα τέτοιο κλίμα, πρέπει να αποδεχθεί ο ίδιος, ότι πραγματικά έκανε «κωλοτούμπα». Το λέω και επιμένω, διότι είχαν ειπωθεί τόσα πράγματα, είχαν πει τόσα πολλά, που πρέπει, τουλάχιστον από τη δική του πλευρά η αλλαγή στάσης να συνοδευτεί και με μία συγνώμη. Το να λέει «είμαστε μία μεγάλη παράταξη, αλλάζουμε και τα λοιπά», αυτά σε άλλες διαδικασίες. Το λέω αυτό, γιατί, ταυτόχρονα, επικαλείται, ότι στον χρόνο που ήμασταν εμείς δεν προχώρησε η διαδικασία. Όμως, ιδιαίτερα, σε μία νομοθετική πρωτοβουλία που γίνεται σε κενό, είναι λογικό την επομένη να υπάρχουν ανάγκες αναμόρφωσης και διόρθωσης, για να μπορέσουμε να προχωρήσουμε.

Όφειλε, λοιπόν, η Νέα Δημοκρατία, η Κυβέρνηση, στα δυόμισι χρόνια που έχουν περάσει από τότε που θεσμοθετήθηκε ο νόμος, και η οποία άλλαξε στάση, να προχωρήσει πιο γρήγορα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Νομίζω ότι σε αυτά τα θέματα έδωσε αρκετές εξηγήσεις ο κ. Υπουργός.

Στο σημείο αυτό, κυρίες και κύριοι συνάδελφοι, ολοκληρώθηκε η πρώτη συνεδρίαση της Επιτροπής μας, σχετικά με το νομοσχέδιο του Υπουργείου Ανάπτυξης και Επενδύσεων για την «Παραγωγή, εξαγωγή και διάθεση τελικών προϊόντων φαρμακευτικής κάνναβης».

Καλή συνέχεια σε όλους. Θα συνεχίσουμε αύριο στις 10.00΄ με την ακρόαση των φορέων. Καλό απόγευμα. Ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Βλάχος Γεώργιος, Γιόγιακας Βασίλειος, Κέλλας Χρήστος, Ράπτη Ελένη, Σιμόπουλος Ευστράτιος (Στράτος), Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Μαμουλάκης Χαράλαμπος (Χάρης), Χαρίτσης Αλέξανδρος (Αλέξης), Μιχαήλ, Λαμπρούλης Γεώργιος, Μπούμπας Κωνσταντίνος και Αρσένης Κρίτων-Ηλίας.

Τέλος και περί ώρα 15.40΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**